text:
o1'oSpoeither, orconjBolIrgo nin mangipataros nin raruma et.TagO.IloWenno.EngOr.Anttansynudinouno2Cmpduno2
o2'o1intrjBolPangibusngaw nin kaingaran idap udino inum'ay tan ririket.TagOh.IloO.EngExclamation of deep inner feeling, Oh!2nBolIrgwen yaytin ipamatgen sa mampalayo nin kabayo tan baka; patgenen may kabayo nin mampalayo.TagHo!.EngSound used to chase a carabao away.
O' a'`o-' aCmpd. ofo'ahphrBolIbalikas yayti nin paaluyan sa nu'nan nibarita' o nibarita' nan kairgo a tutuo o peteg nin wanin.TagOo ng^a.IloWen ngarod.EngYes, certainly, really, truly.Syn clsanaodtalaga 1
Oktubre'uk-t`ub-riSpOctubreOctobern propBolIkapulo' nin bulan nan taon.TagOktubre.IloOktubre.EngOctober, the tenth month of the year.Genbulan 2


c: text/html

text:
Tepetepet na Saray Manbabasa
Kasin saray salita nen Jesus ed Mateo 19:10-12 et mankabaliksan a saramay nandesisyon a mansiansian andiay asawa et akaawat ed satan a regalo diad misteryoson paraan?
Imanoen tayo no kapigan imbaga nen Jesus iratan a salita nipaakar ed saray andiay asawa. Sanen sikatoy tinepetan na saray Fariseo nipaakar ed diborsyo, imbaga nen Jesus so estandarte nen Jehova ed panangasawa. Anggaman aabuloyan na Ganggan so laki a manggaway kasulatan na diborsyo parad asawa ton bii sano nalmoan ton walay “mabanday” a ginawa na asawa to, aliwan onia so orihinal ya uksoyan na Dios. (Deu. 24:1, 2, NW) Oniay inkuan nen Jesus: “Siopaman a lakin mangidiborsyo ed asawa to, ya aliwan makasengeg ed pilalawanan, tan mangasawa na sananey et mankasalanan na pikakalugoran.”—Mat. 19:3-9.
Nen nadngel iya na saray babangatan to, oniay imbaga ra: “No ontan so kipapasen na laki tan say asawa to, aliwan maabig sirin so mangasawa.” Balet, oniay imbaga nen Jesus ed sikara: “Aliwan amin a too et mangaawat ed sarayan salita, noagta saraman lambengat so angiteran ed satan. Ta wala ray eunoko manlapud inkianak da, tan wala ray eunoko a ginawa na totoo bilang eunoko, tan wala ray eunoko a ginawa ray inkasikaran eunoko nisengeg ed panarian na katawenan. Siopaman a makayarin mangawat ed saya, awaten to iya.”—Mat. 19:10-12.
Saray eunoko et saramay nianak a walaay deperensyad laman, odino lapud aksidente et nagmaliw a paralisado. Balet, wala ray nandesisyon a magmaliw a eunoko odino andiay asawa ta labay da. Anggaman sarag da komoy miasawa, kinontrol day sarili da tan nansiansia iran andiay asawa “nisengeg ed panarian na katawenan.” Singa si Jesus, pinili ray mansiansian andiay asawa pian mas dakel so nagawaan da parad Panarian. Kanian, agnisipor ed sikaray pilalek a mansiansian andiay asawa ni say inter itan bilang regalo, noagta desisyon da itan a singa regalon inawat.
Base ed imbaga nen Jesus, impaliwawa nen apostol Pablo ya amin a Kristiano—andian o walaay asawa—et sarag day makapanlingkor ed Dios. Balet saray ‘desidido ed puso ra’ a mansiansian andiay asawa et ‘magmaong so gagawaen’ da. Akin? Lapud saray walaay asawa et naapag so panaon tan biskeg da a mamaliket tan mangasikaso ed asawa ra. Balet, nausar na saray Kristianon andiay asawa so sarili da parad kimey na Katawan ta andian ira na ontan ya obligasyon. Ipapasen dan say situasyon da et “regalo” a nanlapud Dios.—1 Cor. 7:7, 32-38.
Kanian, ibabaga ed sikatayo na Kasulatan a say liket ed pansiansian andiay asawa et agbasta iiter diad misteryoson paraan. Imbes, babayuboan da itan diad pansiansian andiay asawa pian niyunay Panarian ya anggapoy pakaabalaan. Kanian dakel so nandesisyon a mansiansian andiay asawa tan nepeg tayo ran pasesegen.

robotstxt: allowed

filter: keep


text:
KAPITULO 27
“O Agaylan Abalbaleg so Kamaongan To!”
1, 2. Panon kalaknab so kamaongan na Dios, tan panon so pangidadanet na Biblia ed sayan kalidad?
DIAD kasisinagan da na onseselek ya agew, panliliketan na pigaran abayag lan sankakaaro so pandurungo ra diad paway na abung, maneelekan tan mantotongtong ira legan dan pandidinayewan so nenengnengen da. Diad arawi, babantagen na sakey a dumaralos iray daralusan to tan makakaimis lapud say makapal a lurem so natitipon tan say primeron uran so manasalog ed namamagaan lan tanem to. Diad sananey nin lugar, say sanasawa so manliket ed pakanengneng ed anak da ya onggagapo lan manakar.
2 Balanglan kabat da odino andi, saratan a totoo so nagugunggonaan manlapud sakey a bengatla
Matalonggaring ya Aspekto na Aro na Dios
3, 4. Anto so kamaongan, tan akin a nayarin say kamaongan nen Jehova so sankaabigan a nadeskribe bilang pakapatnagan ed aro to?
3 Diad dakel a modernon lenguahe, say “kamaongan” so singa kaslakan labat a salita. Balet unong a niparungtal ed Biblia, say kamaongan so aliwa labat a kaslakan a salita. Manuna et ontutukoy itan ed birtud tan kaabigan ed moral. Sirin, diad sakey a pantalos et nayarin ibaga tayon alimbos na kamaongan si Jehova. Amin ya atributos to
4 Say kamaongan so aktibo, kalidad a mankaukolan na kiwas. Impabitar nen apostol Pablo a satan so mas makapasagyat ed totoo nen say inkatunong. (Roma 5:7) Say matunong a too so nailaloan a sitotoor a manutumbok ed saray kakaukolanen na ganggan, balet say maong a too et nagkalalo ni so gagawaen to. Sikatoy onkiwas lan unona, ya aktibon mananap na saray paraan pian gunggonaan so arum. Singa imanoen tayo, si Jehova so peteg a maong ed ontan a pantalos. Malinew, say ontan a kamaongan so manlalapud daakan ya aro nen Jehova.
5-7. Akin ya impulisay nen Jesus so patawag a “Maong a Managbangat,” tan anton aralem a katuaan so pinekderan to?
5 Si Jehova so nikadkaduma met ed kamaongan to. Ag-abayag antis na impatey nen Jesus, sakey a laki so inmasingger ed sikato pian ontepet, ya impaarap to ed sikato iray salitan “Maong a Managbangat.” Inmebat si Jesus: “Akin et tawagen moak na maong? Anggapo so maong nilikud so sakey, salanti Dios.” (Marcos 10:17, 18) Natan, satan ya ebat so nayarin makawetwet ed sika. Akin a kinorehi nen Jesus iman a laki? Agta diad tua et si Jesus so “Maong a Managbangat”?
6 Malinew, inusar na saman a laki iray salitan “Maong a Managbangat” bilang panaglarog a titulo. Mapaabeban impaarap nen Jesus so ontan a gloria ed mangatatawen ya Ama to, a sikatoy maong diad sankatagyan a pantalos. (Uliran 11:2) Balet pepekderan met nen Jesus so aralem a katuaan. Si Jehova labat so estandarte ed no anto so maong. Sikato labat so walaan na soberanon kanepegan a manetermina no anto so maong tan no anto so mauges. Diad rebelyoson impangan di Adan tan Eva ed bunga na kiew a pakaamtaan na maong tan mauges, satan a kanepegan so pinilalek dan akoen ed inkasikara. Aliwan singa sikara, mapaabeban impia nen Jesus ed Ama to so pangiletneg na saray estandarte.
7 Sakey ni, kabat nen Jesus a si Jehova so lapuan na amin a peteg a maong. Sikato so Manangiter na “amin a maong a palangkap tan amin ya ayadyarin palangkap.” (Santiago 1:17) Usisaen tayo no panon a napatnagan so kamaongan nen Jehova diad inkamabunlok to.
Paneknek na Daakan a Kamaongan nen Jehova
8. Panon ya impanengneng nen Jehova so kamaongan to ed amin a katooan?
8 Amin a nambilay ed kapiganman so agunggonaan manlapud kamaongan nen Jehova. Ibabaga na Salmo 145:9: “Si Jehova [so] maong ed amin.” Antoray pigaran alimbawa na sankalaknaban a kamaongan to? Ibabaga na Biblia: “Agto kinaindan ya anggapo so makatasi ed sikato, a nanggawa na maong, tan inikdan to kayo na saray uran a nanlapu ed tawen tan mabunga a panaon, a pinano to so saray kapusoan yo na tagano tan gayaga.” (Gawa 14:17) Kasin asali yo lay aliketan a maong sanen nanggayagaan yo so makapaliket a panangan? No aliwan lapud kamaongan nen Jehova ya adesinyo iyan dalin tekep na tuloytuloy a sikulo na tariwan suplay na danum tan “mabunga a panaon” pian mamawala na daakan a tagano, anggapo komon iray nakan. Impaarap nen Jehova so ontan a kamaongan ed amin ya aliwa lambengat ed saraman so mangaaro ed sikato. Inkuan nen Jesus: “Sikato pabutayen to so banwa to ed saray mauges tan maong, tan papelagen toy uran ed saray matunong tan aliwan matunong.”
‘Iikdan kayo nen [Jehova] na saray uran manlapud tawen tan mabungan panaon’
9. Panon a say mansanas so mangiyiilustra ed kamaongan nen Jehova?
9 Dakel so mangibabaliwala ed pirmin inkabunlok a niiiter ed katooan lapud tuloytuloy ya ikukurang na agew, uran, tan mabunga iran panaon. Alimbawa, konsideraen pa so mansanas. Diad interon kabkaabigan a tiempo iran rehyon na dalin, satan so kaslakan a prutas. Ingen, satan so alay abig, masamit a kanen, tan napno na makarepreskon tabol tan makana iran nutrina. Kasin amta yo a diad sankamundoan et wala so anggad 7,500 a nanduruman klase na mansanas, a nanduruma ed kolor manlapud ambalanga ya anggad singa kolor-balitok anggad duyaw ya anggad birdi tan diad kabaleg et onggapo’d babaleg na daiset nen say cherry anggad singa kabaleg na lukban? No egnaan mo so melanting a bukel na mansanas, singa anggapoy kakanaan na satan. Balet manlapud satan et ontubo so sakey ed sankarakpan iran kiew. (Kanta nen Solomon 2:3) Kada primabera et say kiew a mansanas so manrosas na pinasya; kada otonyo et manbunga itan. Kada taon
10, 11. Panon a saray sentido so pakapatnagan na kamaongan na Dios?
10 Diad magnayon a kamaongan to, inikdan itayo nen Jehova na laman a “makapakelkelaw ed inkagawa,” tekep na saray sentido a denisinyo pian ontulong ed sikatayon natebek iray kimey to tan panliketan iratan. (Salmo 139:14) Isipen pa lamet iray eksena ya adeskribe diad gapo na sayan kapitulo. Antoran nenengnengen so mangiiter na gayaga ed saratan a bekta? Say mamalbalangan aping na manliket ya ugaw. Saray singa kurtinan uran diad saray kaumaan. Saray ambalanga, singa-balitok a kolor, tan lila iran kolor na onseselek ya agew. Say mata na too so adesinyo pian nanengneng so masulok a 300,000 a nanduruman kolor! Tan say sentido tayon panagdengel so makapangibiig ed nanduruman tono na labalabay a boses, say palayupoy na dagem diad saray kakiewan, say ngarakngak na ugaw. Akin a nayarian tayon panggayagaan so ontan iran nenengnengen tan tanol? Ibabaga na Biblia: “Say makadngel a layag, tan say makanengneng a mata, si Jehova ginawa to ra a nampadpara.” (Uliran 20:12) Balet duara labat iratan ed saray sentido.
11 Say sentido na pakaangob so sananey a paneknek na kamaongan nen Jehova. Say eleng na too so makapangibiig na anggad 10,000 a nanduruman angob. Isipen pa labat so pigara: say paboritom a panagluto, saray rosas, ompepelag iran bulong, tan say daiset ya asewek manlapud dangdangan. Tan say sentido na pakalikna so ontulong ed sika pian nalikna so malamoyot a siplog na dagem ed lupam, say manamaseguron lakap na inad-aro, say makapaliket ya inkapino na sakey a prutas a walad limam. Sano kusaben mo, say sentido na pakataway mo so onggana. Say taway so manlagyat ed sika legan a say pakataway mo so makapangibiig ed komplikadon inkagawa na prutas. On, walaan itayo na amin a rason pian iyabawag so nipaakar ed si Jehova: “Agaylan daakan so kamaongan mo, ya inalwaran mo a parad saray ontatakot ed sika!” (Salmo 31:19, NW) Balet, panon ya “inalwaran” nen Jehova so kamaongan parad saraman so walaan na maridios a takot?
Kamaongan Tekep na Magnayon Iran Gunggona
12. Antoran probisyon manlapud si Jehova so sankaimportantian, tan akin?
12 Inkuan nen Jesus: “Walan nisulat, Aliwa a say tinapay labat so napambilay na too noag say amin a salitan ombesngaw ed sangi’ Dios.” (Mateo 4:4) On, saray espiritual a probisyon nen Jehova so nagkalalo lan pankamaongan tayo nen say pisikal iran probisyon, lapud saratan so mangitonton ed andi-anggaan a bilay. Diad Kapitulo 8 na sayan libro, naimano tayo ya inusar nen Jehova so pakapanyari to a mangipawil kaleganan na sarayan kaunoran ya agew pian itarok so espiritual a paraison kipapasen. Say manunan kabiangan na satan a paraiso et say daakan ya espiritual a tagano.
13, 14. (a) Anto so anengneng nen propeta Ezequiel ed pasingawey, tekep na anton kabaliksan parad sikatayo natan? (b) Anton manangiter-bilay ya espiritual iran probisyon so itatarya nen Jehova parad matoor iran lingkor to?
13 Diad sakey ed saray matalonggaring a panangipawil iran propesiya ed Biblia, si propetan Ezequiel so naikdan na sakey a pasingawey na nipawil tan niglorian templo. Manlapud satan a templo et inmagus so danum, a man-awang tan manaralem ya anggad nagmaliw itan a “dobli ed kabaleg ya agus.” Inerman so agusan to, satan ya ilog so angitarok na saray bendisyon. Diad saray gilig to et binmuna iray tanem a kakiewan ya angitarya na tagano tan panagtambal. Tan say ilog so angitarok ni ingen na bilay tan inkamabunga ed maasin tan andiay-bilay ya Inatey a Dayat! (Ezequiel 47:1-12, NW) Balet anto so kabaliksan na amin na satan?
14 Kabaliksan na pasingawey a si Jehova so mangipawil lamet ed uksoyan to parad puron panagdayew, a singa inlitrato na templo ya anengneng nen Ezequiel. Singa satan a pasingawey nipaakar ed ilog, saray probisyon na Dios parad bilay so onagus ed totoo to diad nagkalalon inkadaakan. Nanlapu la’d inkipawil na puron panagdayew nen 1919, pinalaboan nen Jehova so totoo to na manangiter-bilay iran probisyon. Panon? Bueno, saray Biblia, literatura na Biblia, saray miting, tan saray kombension so onkakanan mangitarok na importante iran katuaan ed saray minilyon. Diad panamegley na saratan et ibabangat nen Jehova so totoo to nipaakar ed sankaimportantian ed saray probisyon to parad bilay, salanti, say dondon bagat nen Kristo, a mangitatarok na malinis a talindeg ed imaton nen Jehova tan say ilalon andi-anggaan a bilay ed amin na saraman so talagan mangaaro tan ontatakot ed Dios. * Kanian, diad sarayan kaunoran ya agew, legan a say mundo so manasagmak na espiritual ya eras, panggagayagaan na saray totoo nen Jehova so espiritual ya inkadaakan.
15. Diad anton pantalos a say kamaongan nen Jehova so ninatnat ed matoor a katooan legan na Milenyon Uley nen Kristo?
15 Balet say pasingawey nen Ezequiel nipaakar ed ilog so ag-ontundan onagus anggan mangangga la iyan daan a sistema na saray bengatla. Diad pidumaan, satan so onagus a nagkalalon daakan legan na Milenyon Uley nen Kristo. Insan, diad panamegley na Mesianikon Panarian, iyaplika nen Jehova so sigpot a balor na bagat nen Jesus tan kalkalnan mangagwat ed matoor a katooan ed inkayadyari. Agaylay panggayaga tayo sirin ed kamaongan nen Jehova!
Kaaruman ya Aspekto na Kamaongan nen Jehova
16. Panon ya ipapanengneng na Biblia a say kamaongan nen Jehova so manasayakup ed arum niran kalidad, tan antoray pigara ed saraya?
16 Nagkalalo ni so sasaglawien na kamaongan nen Jehova nen say inkabunlok. Inkuan na Dios ed si Moises: “Ipanengneng ko naani so amin a kaabigan ko dia ed arapan mo, tan ibawagbawag ko so ngaran nen Jehova ed arap mo.” Ibabaga na salaysay ed saginonor: “Nankurang si Jehova ed unaan to, et imbabawag to a kuanto, Jehova, Jehova, Dios a mapangasi tan mapaaro [“maong a linawa,” NW], mapalna ya onsanok, tan daakan ed maaro ya abig na linawa, tan katuaan.” (Exodo 33:19; 34:6) Kanian say kamaongan nen Jehova so manasayakup ed pigaran maabig a kalidad. Konsideraen tayo sirin so duara labat ed saraya.
17. Anto so maabig a linawa, tan panon a si Jehova so angipanengneng ed satan ed ag-ayadyarin totoo?
17 “Maong a linawa.” Dakel so ibabaga na sayan kalidad ed sikatayo nipaakar ed pidedeneng nen Jehova ed saray pinalsa to. Imbes a magmaliw a mapasang, andiay-ligsa, odino masebeg, a singa mabetbet a nanengneng ed walaan na autoridad, si Jehova so matamoy tan maabig. Alimbawa, inkuan nen Jehova ed si Abram: “Itangulaw mo natan so saray matam [‘ipangasim,’ NW] tan ditan ed kawalaan mo a pasen onnengneng ka ed mamabaybay tan mamaabalaten, tan mamabukig tan mamasagur.” (Genesis 13:14) Dakel iran patalos so angekal ed salitan “ipangasi.” Balet ipapaimano na saray iskolar na Biblia a say inkisalita ed orihinal a Hebreo so mangilalaktip ed katekep a salita a manguuman ed balikas manlapud ganggan a magmaliw a mapagalang a kerew. Wala niray mipadparan inkagawa. (Genesis 31:12; Ezequiel 8:5) Isipen pa, say Soberano ed uniberso so mangibabagan “ipangasi” ed saray totoo labat! Diad mundon kaslakan lan tuloy so inka-garambasal, inka-agresibo, tan inkabanday, agta makapaligsa so panmolimoli ed maong a linawa na Dios tayo, si Jehova?
18. Diad anton pantalos a si Jehova so “daakan . . . ed katuaan,” tan akin a makapaseguro iratan a salita?
18 “Daakan ed . . . katuaan.” Kaslakan la so ag-inkamatua ed mundo natan. Balet papanonotan itayo na Biblia: “Say Dios aliwan sakey a too, ta pian makapantila.” (Numeros 23:19) Diad tua, ibabaga na Tito 1:2 a say “Dios . . . agto nayari manburi.” Agto nayarian so mantila lapud kamaongan to. Kanian, sigpot a napanmatalkan iray sipan nen Jehova; saray salita to so lawas seguradon nasumpal. Atawag ni ingen si Jehova a “Dios na katuaan.” (Salmo 31:5) Agto labat ipupulisay so katilaan noagta sikatoy mangipapagamor na daakan a katuaan. Sikatoy aliwan walad maamot, guardiado, odino masekreto; imbes, mabunlok ton liliwawaan iray matoor a lingkor to manlapud daakan a simpenan na kakabatan to. * Ibabangat to nira ingen no panon so pambilay unong ed saray katuaan ya ipapagamor to ta pian sikaray ‘manakar ed katuaan.’ (3 Juan 3) Diad inkalapagan, panon a say kamaongan nen Jehova so mangaapekta ed sikatayo bilang indibidual?
“Magmaliw a Masnag ed Kamaongan nen Jehova”
19, 20. (a) Panon a nanggunaetan nen Satanas a deralen so kompiyansa nen Eva ed kamaongan nen Jehova, tan tekep na anton resulta? (b) Say kamaongan nen Jehova so nepeg a walaan na anton epekto ed sikatayo, tan akin?
19 Sanen tinukso nen Satanas si Eva diad hardin na Eden, sikatoy ginmapo diad panamegley na masilib ya impaneral to’d panagmatalek nen Eva ed kamaongan nen Jehova. Inkuan nen Jehova ed si Adan: “Nayarian mo so mangan na labay mo ed amin a kiew na tanamanan.” Diad nilibon kakiewan ya amarakep ed satan a hardin, saksakey labat so insebel nen Jehova. Ingen, imanoen pa no panon ya imbalikas nen Satanas so unonan tepet to ed si Eva: “Say Dios inkuan to, agkayo mangan ed anggan anto a kiew na tanamanan?” (Genesis 2:9, 16; 3:1) Pinikewet nen Satanas iray salita nen Jehova pian panisipen si Eva a walay isisiblet nen Jehova a bengatlan maong. Makapaermen, epektibo so taktika to. Si Eva, singa ed dakel a lalaki tan bibii a tinmumbok ed sikato, so ginmapon manduaruwa ed kamaongan na Dios, ya angiter ed amin a walad sikato.
20 Kabat tayo so pirmin ermen tan kairapan ya intarok na ontan ya impanduaruwa. Kanian ipapuso tayo sirin iray salita na Jeremias 31:12, unong ed New World Translation: “Sikaray peteg a . . . magmaliw a masnag ed kamaongan nen Jehova.” Say kamaongan nen Jehova so nepeg a manggawa ed sikatayon masnag tekep na gayaga. Kaukolan ya agtayon balot panduaruwaan so motibo na Dios tayo, a napnon tuloy na kamaongan. Komon ta sigpot itayon manmatalek ed sikato, lapud kamaongan so pirawat to ed saramay mangaaro ed sikato.
21, 22. (a) Antoray pigaran paraan a ditan et labay yo so onkiwas ed kamaongan nen Jehova? (b) Anton kalidad so singbaten tayo ed ontumbok a kapitulo, tan panon itan a midumaan ed kamaongan?
21 Sakey ni, sano anamoten tayo so pankanawnawan mitongtong ed arum nipaakar ed kamaongan na Dios, sikatayo so naliliketan. Nipaakar ed totoo nen Jehova, ibabaga na Salmo 145:7: “Sikara ibawag da a mapalalo so pakanodnonotan ed abalbaleg a kaabigan mo.” Kada agew a manbibilay itayo, nagugunggonaan itayo manlapud kamaongan nen Jehova. Akin ya ag-ipasal a kada agew so pisalamat ed si Jehova lapud kamaongan to, a magmaliw ya espesipiko anggad posibli? Natulongan itayon mangalig ed maong a Dios tayo no morekdeken tayo so nipaakar ed satan a kalidad, inagew-agew a pisalamatan si Jehova lapud satan, tan ibaga ed arum so nipaakar ed satan. Tan legan tayon aanapen iray paraan a manggawa na maong, a singa panggagawa nen Jehova, sikatayo so lalon napaapit ed sikato. Insulat na masiken lan apostol Juan: “Inaro, agmo aaligen itan so mauges, noag satay maong. Say manggawa na maong, kien na Dios.”
22 Say kamaongan nen Jehova so misiglaotan met ed arum niran kalidad. Alimbawa, say Dios so “daakan ed maaro ya abig na linawa,” odino matoor ya aro. (Exodo 34:6) Sayan kalidad so nagkalalon espesipiko nen say kamaongan, lapud nagkalautlan ipapatnag itan nen Jehova ed saray matoor a lingkor to. Diad ontumbok a kapitulo, aralen tayo no panon so pangipapatnag to ed satan.
^ par. 14 Anggapo la so mas babaleg ya alimbawa na kamaongan nen Jehova nen say dondon. Diad amin a minilyon ya espiritun pinalsa a pampilian, pinili nen Jehova so inad-aro to, say bogbogtong ya Anak to pian ompatey nisengeg ed sikatayo.
^ par. 18 Matukotukoy, isisiglaot na Biblia so katuaan ed liwawa. “Ipaway mo so liwawam tan say katuaan mo,” so inkanta na salmista. (Salmo 43:3) Isisindag nen Jehova so daakan ya espiritual a liwawa ed saraman so mabulos a paibangat, odino paliwawaan, ed sikato.


text:
Sarag Moy Manbilay na Andi-anggaan Diad Dalin
MARAKDAKEP ITAN YA ILALO! Impromisa na Amalsa ya ikdan to tayoy bilay ya andi-anggaan, dia mismo ed dalin. Balet dakel so agmakapanisia ed satan. ‘Ompapatey tayon amin,’ so ibabaga da. ‘Parte itan na natural ya proseso na bilay tan patey.’ Saray arum et manisia ran posible so bilay ya andi-anggaan pero aliwan diad dalin. Ibabaga dan manbilay kay andi-anggaan no inatey ka la tan wala ka lad tawen. Antoy nibagam?
Antis mon ebatan itan, mas maabig no amtaen moy ebat na Biblia ed sarayan taloran tepet: Antoy inkagawa na too ya mangipapanengneng no panon karukey so pambilay to? Anto so orihinal ya gagala na Dios parad dalin tan totoo? Akin ya ompapatey iray totoo?
NO AKIN YA NIKADKADUMA SO TOO
Diad amin ya pinalsa na Dios diad dalin, nikadkaduma iray totoo. Akin? Ibabaga na Biblia ya saray totoo labat so pinalsa unong ed “indengan” na Dios tan “miulibay” ed sikato. (Genesis 1:26, 27) Antoy labay ya ibaga na satan? Say ugali tan kualidad na totoo et mipara ed Dios, singa say panangaro tan inkahustisya.
Sakey ni, saray totoo et walay abilidad dan mannonot tan mankatunongan, sarag dan amtaen no antoy maong tan mauges, tan walay pilalek dan kabaten so Dios tan onapit ed sikato. Kanian naapresya tayoy marakdakep ya inkagawa na uniberso tan saray makapakelkelaw ya nagagawad kalikasan, pati say art, musika, tan poetry. Manuna ed amin, walay nikadkaduman abilidad na too ya mandayew ed Amalsa. Saratan ya kualidad so rason no akin ya nikadkaduma so too ed amin ya mabilay a pinalsa diad dalin.
Kanian isip mo pa: Kasin ikdan na Dios iray totoo na saratan ya balibalin kualidad, kaibay potensyal ya paaligwasen iratan, no say gagala to et antikey labat so pambilay tayo? Diad tua et inikdan na Dios iray totoo na ontan iran nikadkaduman kualidad tan abilidad pian na-enjoy tayoy manbilay na andi-anggaan dia mismo ed dalin.
SAY ORIHINAL YA GAGALA NA DIOS
Ibabaga balet na arum ya say pambilay na andi-anggaan diad dalin et agkaiba ed gagala na Dios parad totoo. Ibabaga dan say dalin et temporaryo labat ya panayaman, pian suboken no siopad saray totoo so manepeg ya onlad tawen tan manbilay na andi-anggaan diman kaibay Dios. Pero no duga itan, agta singa say Dios so panlalapuan na amin ya kaugsan ya nagagawad dalin? Kontra itan ed kualidad na Dios. Oniay ibabaga na Biblia nipaakar ed sikato: “Amin a dalan to et inkahustisya. Sakey a matoor a Dios ya agbalot manggaway ag-inkahustisya; sikatoy matunong tan maptek.”—Deuteronomio 32:4.
Oniay malinew ya ipapaamta na Biblia nipaakar ed orihinal a gagala na Dios parad dalin: “Say katawenan et kayarian nen Jehova, balet say dalin et inter tod saray anak na totoo.” (Salmo 115:16) On, pinalsa na Dios so dalin pian magmaliw ya marakdakep tan permanentin panayaman na totoo, tan pinano to na amin ya kaukolan tayo pian na-enjoy tayoy makabaliksan tan andi-anggaan ya bilay.—Genesis 2:8, 9.
“Say katawenan et kayarian nen Jehova, balet say dalin et inter tod saray anak na totoo.”—Salmo 115:16
Malinew met so ibabaga na Biblia nipaakar ed gagala na Dios parad totoo. Ingganggan toy unonan sanasawa ya ‘panoen day dalin tan uleyan da iray amin a mabilay a pinalsa ya onggagalaw diad dalin.’ (Genesis 1:28) Talagan pribilehyo dan asikasoen tan gawaen a Paraiso so interon dalin! Kanian say gagala na Dios parad si Adan tan Eva tan saray magmaliw ya ananak da et manbilay ira na andi-anggaan diad dalin, aliwan dimad tawen.
AKIN YA OMPAPATEY TAYO?
Akin balet et ompapatey tayo? Nabasad Biblia ya walay sakey ya espiritun pinalsa na Dios ya sinali ton deralen iray uksoyan na Dios diad Eden. Sikatoy akabkabat ya rebelden Satanas a Diablo. Antoy ginawa to?
Tinukso nen Satanas so inmunan atateng tayo, si Adan tan Eva, pian mila ed sikato ya manrebelde ed Dios. Nen pinapaway nen Satanas ya walay maabig ya isisiblet na Dios ed sikara—say kanepegan ya manggawa na sarili dan estandarte no antoy maong tan mauges—kinmampi rad si Satanas tan nanrebelde rad Dios. Antoy resulta? Asabi panaon, inatey ira, ya singa impasakbay na Dios. Abalang day ilalon manbilay na andi-anggaan diad Paraison dalin.—Genesis 2:17; 3:1-6; 5:5.
Alanor so amin ya totoo ed impanrebelde nen Adan tan Eva. Oniay ibabaga na Biblia: “No panon a diad panamegley na sakey a too [si Adan] et linmoob ed mundo so kasalanan, tan say patey ed panamegley na kasalanan, ontan met a say patey et kinmayat ed amin a totoo.” (Roma 5:12) Ompapatey tayo lapud atawir tayoy kasalanan tan patey ed saray inmunan atateng tayo, aliwan lapud wala lay akaunan ‘plano’ na Dios ya agtayo natalosan.
SARAG MOY MANBILAY NA ANDI-ANGGAAN DIAD DALIN
Anggano walay agawan impanrebelde ed Eden, ag-anguman so orihinal a gagala na Dios parad totoo tan dalin. Lapud perpekton panangaro tan inkahustisya na Dios, nanggawa na paraan pian nibulos tayod panangaripen na kasalanan tan patey ya atawir tayo. Impaliwawa nen apostol Pablo: “Say bayar na kasalanan et patey, balet say regalon iiter na Dios et say bilay ya andi-anggaan diad panamegley nen Kristo Jesus a Katawan tayo.” (Roma 6:23) Maaron “inter [na Dios] so bogbogtong ya Anak to [si Jesu-Kristo], pian kada sakey a mangipapanengneng na pananisia ed sikato et agnaderal noagta nawalaan na bilay ya andi-anggaan.” (Juan 3:16) Diad mabulos ya impangiter nen Jesus ed bilay to bilang dondon bagat, dinondon toy amin ya abalang nen Adan. *
Magano lan sumpalen na Dios so impromisa ton paraison dalin. Nayarin naeksperiensyam ya mismo itan no ipapusom iyan panamaseseg nen Jesus: “Loob kayo ed mainget a puerta, lapud malapar so puerta tan maawang so dalan ya ompugta ed kadederal, tan dakel so onloloob ed satan; bangta mainget so puerta tan makisir so dalan ya ompugta ed bilay, tan daiset so makakaromog ed satan.” (Mateo 7:13, 14) On, say nagawad sika diad arapen et akadepende ed sika. Antoy gawaen mo?
^ par. 17 Parad kaaruman ya impormasyon no antoy nagawaan na dondon parad sika, nengnengen so kapitulo 5 na libron Anto so Peteg ya Ibabangat na Biblia? ya im-publish na Saray Tasi nen Jehova tan available online ed www.jw.org/pag.


text:
Saray Kaabungan Da
Say Impanbilay na Saray Kristiano nen Inmunan Siglo
Saray Kaabungan Da
“Anggapo so antokaman a pakapinabangan yo a pinaulyan ko ya . . . imbangat ko ed sikayo a lapag, tan dia ed saray kaabungan.”—GAWA 20:20.
NEN inmunan siglo, nanengneng mon tampol so syudad no wala ka ni labat ed lolooban. Singa met ed dakel a syudad, satan so walad atagey a lugar. No ontangay ka, nanengneng mo so niyatagey a parte na syudad. Wadtan iray ankabli tan angkakabaleg a kaabungan, a maliwliwaway inkaputi ra no nasinagan na agew, tan dakel ed saratan et walaan na apadir a hardin. Ditan so panaayaman na saray mayayaman. Diad bandad leksab, nanengneng mo so dakel nin kaabungan a nandurumay kabaleg tan kurti ra. Saraya et gawa’d bato tan walaay pigaran grado. Atalunton irayan abung ed gilig na saray plastadon karsada tan say akanggawa ed saraya et saray agtanton mayaman a totoo. No onnengneng ka ni ed sankaleksaban a parte na syudad, ditan so panaayaman na saray mairap-bilay. Saray kaabungan ditan et angkelag tan singa ra kahon, a nanseseksekan ed makisir iran dalan odino nanaabay ya akapaliber ed angkekelag a sular.
Legan a manaakar ka ed saray karsada a dakerakel so totoo, walaray makapasagyat a narengel odino naangob mo. Sankaangob so ambalbalingit ya iluluto na saray bibii. Narengel mo iray uni na ayayep tan say ingal na manggagalaw ya ugugaw. Saray lalaki et okupadon mantratrabaho ed maingal tan maangob iran puesto.
Parad saray Kristianon pamilya, diad sarayan kaabungan so pakakagawaan na amin lawarin aktibidad da ed inagew-agew, pati say kibabangat da ed espiritual, tan panagdayew da.
Say Angkelag a Kaabungan Singa saray abung natan, say kabaleg tan itsura na saray ayaman nensaman et depende ed lugar tan say kipapasen na pamilya ed pinansyal. Saray sankamelagan a kaabungan (1) et walaan na makisir tan ambilunget a kuarto, a saya so alenleneg a napanayaman na interon pamilya. Saray dingding na dakel ya angkelag a kaabungan et gawa’d pitek a laryo. Saray arum et gawa’d bato ya aliwan pino so inkatabas da. Say pinagkapundasyon na sarayan duaran klase na dingding et bato.
Apalitadaan so datal tan saray dingding ed loob kanian naynay a mankaukolan na panagmintina. Diad atep odino dingding, walay sakey ya abot a papawayan na asewek manlapud kusina. Saray kagawaan ed loob et saramay kakkaukolan labat na pamilya.
Say atep et gawa’d pitek ya akatapew ed saray sangay kiew, dika, tan diad saray impabenlag a tabla, insan intapew met iraya ed saray tablan biga, a susuportaan na saray poste. Saray pinerper a pitek diad atep et pinalitadaan pian ag-ontanek so danum. Pian makasapat ed atep, walay sakey a takayan ed paway.
Anggaman oniay kipapasen na ayaman na saray Kristiano, saraya et maabig a pasen lapud anggan pobri so sakey a pamilya, sarag day magmaliw a maliket tan mayaman ed espiritual.
Say Kaabungan na Saray Agtanton Mayaman Saray duaran-gradon kaabungan a gawa’d bato (2) et kayarian na saray agtanton mayaman tan walaan na kuarto a panangkailian. (Marcos 14:13-16; Gawa 1:13, 14) Sayan maawang a kuarto ed tagey et pakakagawaan na saray pantitipon tan mabetbet met ya usaren ed panaon na piesta. (Gawa 2:1-4) Sarayan kaabungan pati saray mas baleg nin kaabungan (3) na saray negosyante tan makandalin et gawa’d bloke na saray baton-dena, a pinaelet na nanlaok a dena tan buer. Saray datal tan dingding ed loob et apalitadaan; saray dingding ed paway et apintaay amputi.
Walaray takayan ed loob pian makaonla ed saray kuarto’d tagey tan diad atep. Amin a plastadon atep et apaliberan na abeban padir pian anggapoy napelag odino naaksidente. (Deuteronomio 22:8) Ditan et walay melag a siroman, kanian say atep et makapaliket a pasen parad panaral, pandalepdep, pampikasi, odino pampainawaan no ampetang so panaon.—Gawa 10:9.
Sarayan malet a kaabungan et walaan na angkakabaleg iran kuarto kanian mabetbet a wala ni napanayaman na saray asingger a kakanayon, a walay pigaran kuarto a panugipan, tan mas maawang so kusina tan pananganan da.
Say Mas Ankablin Kaabungan Saray kaabungan ya inalig unong ed desinyo na saray abung ed Roma (4) et nandurumay kabaleg, itsura, tan inkagawa ra. Diad saratan et walaray maawang a kuarto ya akapaliber ed sakey a baleg a kuarton pananganan, a ditan so maslak a pakakagawaan na saray aktibidad na pamilya. Say arum a desinyo et walaan na duara odino taloran grado (5) odino aparakpan na apadir iran hardin.
Saray mas ankablin kaabungan et kompleto na mararakep a kagawaan, ya arum ed saratan et adesinyoan na ivory tan balitok. Walaray pakainawaan ed sarayan kaabungan a singa say onaagus a danum tan saray amesan. Saray datal et nayarin tabla odino marmol a nanduruman kolor, tan saray dingding et adekorasyonan na ankablin kiew a cedro. Walaray panagkalotan ya uusaren met a pandangdangan. Saray bintana et walaan na saray tablan barandilyas parad proteksion, tan walaan met na saray kurtina pian agnanengneng so loob. Tan diad makapal iran dingding a bato et walaray bintana a nayurongan.—Gawa 20:9, 10.
Antokaman so kabaleg odino kurti na abung da, saray inmuunan Kristiano so maiter tan maasikaso ed sangkaili. Kanian, saray ombiabiahen manangasikaso et mainomay a makaromog na maasikason pamilya a pipundoan da anggad nasumpal so ministeryo ra ed satan a syudad odino baley.—Mateo 10:11; Gawa 16:14, 15.
“Abung nen Simon tan Andres” Si Jesus so maliket a sinangkaili ed “abung nen Simon tan Andres.” (Marcos 1:29-31) Say abung na sarayan managsigay et kaiba ed saray simplin kaabungan a nanaabay, (6) ya akapaliber ed sementadon sular.
Diad sarayan kaabungan, saray puerta tan bintana et akaarap ed satan a sementadon sular, a dia so mabetbet a pakakagawaan na inagew-agew iran aktibidad, a singa say panluto, panggaway tinapay, panggiling, pantotongtong tan panangan.
Saray sakey-gradon kaabungan ed Capernaum so inusaran na bato a nanlapud bolkan. Saray takayan ed paway et ompugta ed plastadon atep a gawa’d pitek a pinerper odino ginawan kuadrado ya intapew ed saray dika tan nibenlag iran tabla ya akatapew met ed saray biga. (Marcos 2:1-5) Plastado iray datal ed loob, a mabetbet ya aapisan na nilagan ikamen.
Lapud nanaabay iray kaabungan, walaray karsada tan iskinita diad gilig na Dayat na Galilea. Say Capernaum so sankaabigan a pasen parad saray totoon say anapan da et panagsigay.
“Dia ed Saray Kaabungan” Sirin, nandurumay klase na abung na saray Kristiano nen inmunan siglo—manlapud abung a gawa’d pitek a walaay sakey a kuarto anggad angkakabaleg tan ankabli iran kaabungan a gawa’d bato.
Saratan a kaabungan et aliwa labat ya ayaman, noagta sakey a pasen pian nibangat so pamilya ed espiritual, tan saniiba ira ditan ed panagdayew. Nantitipon ira ed kaabungan pian aralen day Kasulatan tan panliketan so pilimog ed saray kapananisiaan da. Uusaren dan maong iray naaaralan da ditan diad panusumpal da ed importantin kimey, salanti, say panagpulong tan panagbangat “dia ed saray kaabungan” diad amin a sakop na Roma.—Gawa 20:20.


text:
ISTORYAY BILAY
Maliket so Bilay Ko Lapud Bendisyon nen Jehova
NIYANAK ak nen 1927 diad melag ya baley na Wakaw, Saskatchewan, Canada. Pitora kamin sanaagi, apatiran lalaki tan taloran bibii, kanian ugaw ak ni et amtak la no panoy mideneng ed arum.
Apektadoy pamilya mi ed samay imbagsak na ekonomiya nen 1930, a kabkabat ya Great Depression. Aliwa kamin mayaman, balet agmi asali naerasan. Wala ray alaga min manok tan sakey a baka, kanian agkami nanaupotay iknol, gatas, krema, keso, tan mantikilya. Siempre, balang sakey ed sikami et walay kimey to.
Dakel so agko nalingwanan ed maliket ya impanugaw ko, singa say ambalbalingit ya angob na mansanas diad abung mi. Ta no onlan manlako si Amak diad baley, walan walay isempet dan sakey kahon ya kapamburbor ya mansanas. Malikeliket kami ta inagew-agew ya walay mansanas mi!
NAARALAN NA PAMILYA MI SO KATUAAN
Anemiray taon ko nen naamtaan na atateng ko so katuaan. Say panguloan ya anak dan laki ya si Johnny et inatey nen kakkapangiyanak ni labat. Maer-ermen iray atateng ko kanian tinepetan day pari diman ed lugar mi, “Kulaan kasi nen Johnny?” Imbaga na pari ya lapud ag-abinyagan so ugaw, aglinmad tawen. Wala kunod Limbo, ya ibabaga dan kulaan na saray ugugaw ya inatey ya agni abinyagan. Imbaga met na pari ya no sikatoy bayaran na atateng ko, idasal to kunoy Johnny pian makaonlad tawen. No sikayo man, antoy nalikna yo ey? Adisdismaya si Amak tan Inak kanian agda lan balot kinatongtong iman ya pari. Balet, siansia nin sankanonot da no kulaan la nen Johnny.
Aminsan, abasa nen Inak so bokletan Where Are the Dead? ya im-publish na Saray Tasi nen Jehova. Eksayted ya maong ed abasa to. Kanian kasabi nen Amak ed abung, imbaga to: “Amtak lay kulaan nen Johnny! Nanaugip manaya, balet onsabi panaon ya ombangon met lanlamang.” Binasa nen Amak imay bokleta diad saman ya labi. Aligliwa si Amak tan Inak ed naaralan dan ibabaga na Biblia ya saray inatey et nanaugip tan walay nagawan kioli diad arapen.
Anguma-uman so bilay mi lapud satan ya nalmo dan katuaan. Angiter itan ed sikami na ligliwa tan liket. Nampaiyaral ira na Biblia ed saray Tasi tan akiaral met la ra ed melag ya kongregasyon ed Wakaw, ya ditan et dakel so nanlapud Ukraine. Ag-abayag et mibibiang lay Amak tan Inak ed panagpulong.
Kayari to ’tan, inmalis kamid British Columbia tan maar-aro kamin in-welcome na kongregasyon diman. Makakaliket ak no nanonotan ko may pampaparaan na pamilya mi ed The Watchtower parad aral ed Simba. Kalkalnan ontutubod puso mi so aralem a panangarod si Jehova tan ed katuaan. Anengneng ko no panon ya nagmaliw ya maliket so bilay mi tan no panon kamin benendisyonan nen Jehova.
Siempre, aliwan mainomay parad sikami ran ugugaw ya ipulong so papanisiaan mi. Balet say talagan akatulong ed siak et say pampaparaan mi nen agik ya si Eva na binulan ya presentasyon parad panagpulong tan idedemostra mi itan diad Pantitipon Parad Panagserbi. Mabaing kamin dua, balet lapud satan et naaralan min ipulong so nipaakar ed Biblia. Misalsalamat ak ta nipasal kamin manpulong!
Sakey ed saray agko nalinglingwanan nen ugaw ak et say pampundod abung mi na saray walad full-time. Singa bilang, labalabay mi no bisitay manangasikaso na sirkito ya si Jack Nathan diad kongregasyon mi tan diad abung mi so pampundoan to. * Dakdakel so makapalikliket ya istorya to tan lanang to kamin kokomendaan kanian apaseseg kamin matoor ya manlingkor ed si Jehova.
Nanonotan ko ya ibabagak ed sarilik nensaman, “No ombaleg ak, labay kon aligen si Brother Nathan.” Agko inilaloan ya baleg so nitulong na alimbawa to pian napakiwas ak ya onloob met ed full-time. Nen 15 años ko, talagan labay ko lan lingkoray Jehova. Kanian nen 1942, nampabautismo kami nen Eva.
SARAY SUBOK ED PANANISIA
Legan na Sankamundoan a Guerra II, nasyonalistikon maong iray totoo. Walay sakey ya maestra, si Miss Scott, ya pinaekal tod eskuelaan so duaran agik ya bii tan sakey ya agik a laki. Akin? Ta agda labay so mansaludo ed bandira. Insan to kinatongtong so maestrak pian kombinsien to ya ekalen to ak met. Balet say kuan to may maestrak, “Walay kanepegan tayod sayan bansa ya manpili no antoy labay tayon panisiaan, tan walay kanepegan tayon agmibiang ed saray nasyonalistikon seremonya.” Anggano pipiliten nen Miss Scott imay maestrak, imbaga to, “Agla nauman so desisyon ko.”
Balet imbaga nen Miss Scott: “Andi, aliwan sika so nepeg ya mandesisyon. Idalem ta ka no agmo ekaley Melita.” Impaliwawa na maestrak ed saray atateng ko ya labay toy mansiansia ed trabaho to, kanian anggapoy nagawaan to noag say paekalen ak, anggano amta ton aliwa man. Anggaman ontan, wala ray libro mi ya sarag min aralen ed abung. Ag-abayag, inmalis kami na abung, manga 32 kilometro so kaarawi to, tan ditan et walay eskuelaan ya angawat ed sikami.
Legan na guerra, insebel iray literatura tayo, balet siansia nin manpupulong kamid kaabungan ya Biblia labat so uusaren mi. Kanian nipasal kamin ipulong so maong a balita na Panarian ya direktad Kasulatan. Akatulong itan pian onaligwas kamid espiritual tan alikna mi suporta nen Jehova.
SAY INLOOB KOD FULL-TIME
Ka-graduate mi nen Eva ed haiskul, nampayunir kamin tampol. Pian walay anapan ko, nantrabaho ak ed department store. Insan nen kien, anem bulan ak ya nanaral na kurson panagkatli tan panag-ayos na buek, ta atan so labalabay kon gawaen. Nantrabaho ak ed hair salon duaran agew ed sakey simba, tan manbabangat ak met ya mankatli tan man-ayos mamidua ed sakey bulan. Kanian asuportaan koy pampapayunir ko.
Nen 1955, labay koy onatendi ed “Triumphant Kingdom” ya asemblea ed New York City, U.S.A., tan Nuremberg, Germany. Balet antis ak ya linmad New York, akabat koy Brother Nathan Knorr ya nanlapud world headquarters. Onatendi ra nen asawa to ed kombension diad Vancouver, Canada. Legan na imbisita rad Canada, siak so nan-ayos ed buek nen Sister Knorr. Agustoan itan nen Brother Knorr kanian labay to ak ya nakabat. Legan min mantotongtong, asalitak ya planok so onlad New York antis ak ya onlad Germany. Inimbitaan to ak ya manboluntaryo diad Brooklyn Bethel na siameran agew.
Anguma-uman so bilay ko lapud satan. Nen wala ak ed New York, walay balolakin brother ya akabat ko, say ngaran to et Theodore (Ted) Jaracz. Kayari min nankabat, abigla ak ta tinepetan to ak, “Payunir ka?” Say kuan ko, “Andi.” Balet nadngel iya na kaarok ya si LaVonne, tan say kuan to, “Andi kari, payunir.” Mankelaw si Ted kanian imbaga tod si LaVonne, “Mas antam laingen nen say sikato?” Impaliwawak ya nampayunir ak tan ituloy ko itan kayari na kombension.
SAY MAESPIRITUAL YA LAKIN AKIASAWAAN KO
Niyanak si Ted nen 1925 diad Kentucky, U.S.A., tan insimbolo toy dedikasyon tod si Jehova nen 15 años to. Anggano sikato labat ed pamilya to so walad katuaan, kayari duay taon et nagmaliw ya regular payunir. Ditan ginmapo so ngalngali 67 ya taon ya impanlingkor ton full-time.
Nen Hulyo 1946, nen 20 años nen Ted, sikatoy nan-graduate ed komapiton klase na Watchtower Bible School of Gilead. Insan nanlingkor bilang ombiabiahen manangasikaso ed Cleveland, Ohio. Kayari manga apat taon, nen 1951, sikatoy niyasain bilang branch servant ed Australia.
Inmatendi met si Ted ed kombension ed Nuremberg, Germany, kanian awalaan kami pankanawnawa ya nakabat so balang sakey. Agustoan mi sakey tan sakey. Maliket ak ta iyuuna tod bilay to so interon kamarerwa ya panaglingkor ed si Jehova. Masetseseg tan seryoso ed panaglingkor tod Dios, balet maomaong tan makaaro. Naimanok ya iyuuna toy pankaabigan na arum nen say sarili to. Kayari na kombension, pinmawil si Ted ed Australia, tan pinmawil ak met lad Vancouver, balet nansulatan kami.
Kayari manga limaran taon ya impanlingkor nen Ted ed Australia, sinmempet ed United States insan nen kien et nampayunir ed Vancouver. Malikeliket ak ya labalabay na pamilyak si Ted. Masyadon istrikto so kuyak ya si Michael, tan mapaga no walay balolakin malabay ya onkaraw ed siak. Balet labalabay toy Ted. “Melita,” so kuan to, “maomaong yan laki. Agmo la pakakawalan.”
Anggan siak et labalabay koy Ted. Nankasal kami nen Disyembre 10, 1956. Saniba kamin nampayunir ed Vancouver, insan diad California, insan niasain kamid kimey ed sirkito diad Missouri tan Arkansas. Manga 18 taon ya nanduruman abung so pampupundoan mi kada simba diad imbibisita mid nanduruman sirkito ed United States. Balibali ray eksperiensya mi ed ministeryo, tan malikeliket so impiulop mid saray agagi. Kanian na-enjoy mi asainmin mi anggano aliwan mainomay so onalis-alis na ayaman.
Say talagan pandinayewan kod si Ted et agton balot papaulyanan so relasyon tod si Jehova. Papablien toy sagradon panlilingkor tod sankamakapanyarian ya Persona ed uniberso. Labalabay min basaen tan aralen so Biblia ya saniba. Diad labi, antis kamin onugip, ontalimukor kamid abay na dukolan, insan idaulo toy pikakasi. Insan kayari to et biig kamin manpikasi. Nalikas ko no walay seryoson sankanonot nen Ted. Sikatoy ombangon, ontalimukor lamet, insan manpikasi na andukey. Talagan pandinayewan koy pangipipikasi tod si Jehova na amin a bengatla, melag man itan o baleg.
Pigaran taon kayari min nankasal, impaliwawad siak nen Ted ya sikatoy mibiang lad saray emblema ed Memoryal. “Impikasik yan maong pian nasegurok ya gagawaen koy linawa nen Jehova,” so kuan to. Diad tua, agko la pankelawan ya sikatoy nilanaan na Dios na espiritu pian manlingkor diad tawen. Ipapasen kon baleg a pribilehyo ya asuportaan ko so sakey ed saray agagi nen Kristo.
BALON SAGRADON ASAINMIN
Nen 1974, abigla kamin maong nen Ted ta sikatoy naimbitaan ya manlingkor bilang membro na Mananguley ya Ulop na Saray Tasi nen Jehova. Ag-abayag, tinawag da kamin manlingkor ed Brooklyn Bethel. Legan ya aasikasoen nen Ted iray responsabilidad to ed Mananguley ya Ulop, mantratrabaho ak diad hair salon odino bilang tagalinis na kuarto.
Kaibad responsabilidad nen Ted so ibisitad nanduruman branch office. Sikatoy mapagan maong ed panagpulong a kimey diad saray bansan sebel so kimey tayo, singa saray bansa diad Eastern Europe ya sakop na Soviet Union. Aminsan, legan na implanon maong ya bakasyon mid Sweden, imbagad siak nen Ted: “Melita, insebel so panagpulong ed Poland, tan labalabay kon tulongan iray agagi diman.” Kanian angala kami visa insan linma kamid Poland. Miniting nen Ted so pigaran brother ya mangidadaulod kimey, insan ira nanakar na andukey pian anggapoy makarengel ed tongtongan da. Apatiran agew iran nanmiting, balet maliket ak ta anengneng kon malikeliket si Ted ya natutulongan toy espiritual ya pamilya to.
Say sinmublay ya imbisita mid Poland et nen Nobyembre 1977. Si F. W. Franz, Daniel Sydlik, tan si Ted so membro na Mananguley ya Ulop ya binmisita. Sebel nin siansia so kimey, balet apitongtongan na sarayan taloran membro na Mananguley ya Ulop iray manangasikaso, payunir, tan saray abayag lan Tasi diad nanduruman syudad.
Diad tinmumbok ya taon, nen binmisitay Milton Henschel tan si Ted ed Poland, kinatongtong da ray opisyal na gobierno ya diad saman et kalkalna da lan natatalosan so organisasyon tan kimey tayo. Nen 1982, inabuloyan na gobierno na Poland iray agagi tayo ya man-asemblea na sakey agew. Diad tinmumbok ya taon, mas angkabaleg la ran kombension so agawa, ya kaslakan et diad nirentaan iran pasilidad. Anggano sebel nin siansiay kimey tayo nen 1985, inmabuloy so gobierno ya mankombension iray agagi tayo ed apatiran baleg ya stadium. Insan nen Mayo 1989, legan ya iplaplano so mas angkabaleg ni ran kombension, inmabuloy so gobierno na Poland ya legal a nirehistro iray Tasi nen Jehova bilang sakey a relihyon. Sakey iratan ed saray talagan panlikliketan nen Ted.
SAY IMPANSAKIT NEN TED
Nen 2007, nambiahe kami paonlad branch dedication ed South Africa. Nen wala kamid England, tinmagey so blood pressure nen Ted, tan imbaga na doktor ya agto la itutuloy so biahe to. Nen maong lay liknaan to, pinmawil kamid United States. Balet kayari na pigaran simba, na-stroke kanian agto la nigalaw so kawanan ya parte na laman to.
Abayag ya nampaabig si Ted, tan diad gapo et agto nayarian so onlad opisina. Balet misalsalamat kami nin siansia ta agnaapektoay panagsalita to. Anggano limitado lay nagawaan to, siansia nin ginawa toy anggaay nayarian ton mankimey, tan mibibiang ni ingen ed sinimban miting na Mananguley ya Ulop panamegley na telepono diad sala na kuarto mi.
Talagan apresyaen nen Ted so physical therapy diad Bethel infirmary. Kalkalnan pinmawil so biskeg to. Kanian sarag to lan asikasoen so arum ya teokratikon asainmin to, tan gagawaen toy anggaay nayarian ton mansiansian positibo.
Kalabas na taloy taon, na-stroke lamet si Ted tan asumpal so bilay tod dalin nen Mierkoles, Hunyo 9, 2010. Anggano iilaloan ko lan nagawa itan, ansakisakit nin siansia ed siak tan talagan nanailiw ko. Balet inagew-agew ak ya misalsalamat ed si Jehova ta asuportaan koy Ted. Maliket kamid masulok ya 53 ya taon ya saniba kamin nanlingkor ya full-time. Misalsalamat ak met ed si Aman Jehova ta tinulongan ak nen Ted ya mas onapit nid Sikato. Segurado ak ya natan et panliliketan nen Ted so balon asainmin to.
SARAY BALON SUBOK ED BILAY KO
Kayari na dakerakel a taon ya kaibay asawak, nairapan ak ya man-adjust ed situasyon ko natan. Labalabay mi nen Ted ya kabaten iray bisita diad Bethel tan diad Kingdom Hall. Natan ya agko la kaiba so inar-arok ya si Ted tan makapuy ak met la, agko la itan tanton nagagawaan. Anggaman ontan, nai-enjoy ko nin siansia so pilimog ed saray agagi ed Bethel tan diad kongregasyon. Aliwan mainomay so rotina ed Bethel, balet panliliketan ko ya sarag kon lingkoran so Dios ed onian paraan. Tan inar-arok nin siansia so panagpulong a kimey. Anggano mikekesaw ak la tan agko la sarag so manalagey ya mabayag, malikeliket ak ed pani-street witnessing ko tan pangiyaaral koy Biblia.
No nanenengneng koy mauges ya nagagawad mundo natan, misalsalamat ak ta akapanlingkor ak ed si Jehova kaibay maespiritual ya asawa! Talagan maliket so bilay ko lapud bendisyon nen Jehova.—Uli. 10:22.
^ par. 13 Say istoryay bilay nen Jack Nathan et ni-publish ed The Watchtower, Setyembre 1, 1990, p. 10-14.


text:
B12-B
Say Sampot a Simba na Bilay nen Jesus Diad Dalin (Part 2)
Nisan 12
KASELEK NA AGEW (Onggagapo tan mansasampot iray agew na saray Judio kaselek na agew)
KABUTAY NA AGEW
Nampainawa kaiba iray disipulo to
Akipaknaan si Judas pian iyawat si Jesus
KASELEK NA AGEW
Nisan 13
KASELEK NA AGEW
KABUTAY NA AGEW
Namparaan si Pedro tan Juan parad Paskua
Sinmabi Jesus tan saray arum ya apostol nen ngarngarem la
KASELEK NA AGEW
Nisan 14
KASELEK NA AGEW
Angan ed Paskua kaiba iray apostol
Inurasan to ray sali na saray apostol
Pinaalis toy Judas
Inggapo toy Pangdem na Katawan
Inyawat tan inerel diad hardin na Getsemani
Batik iray apostol
Inusisa na Sanhedrin diad abung nen Caifas
Imburi nen Pedro si Jesus
KABUTAY NA AGEW
Inmarap lamet ed Sanhedrin
Inawit ed si Pilato, insan diad si Herodes, tan dia lamet ed si Pilato
Senentensiaan na ipapatey tan impasak ed poste diad Golgotha
Inatey nen manga alas-3 na ngarem
Inyepas so bangkay to tan imponpon
KASELEK NA AGEW
Nisan 15 (Sabaton)
KASELEK NA AGEW
KABUTAY NA AGEW
Inmabobon si Pilato a wala ray mangguardia ed lubok nen Jesus
KASELEK NA AGEW
Nisan 16
KASELEK NA AGEW
Walay sinaliw a kaaruman a pampabalingit parad bangkay to
KABUTAY NA AGEW
Pinaoli
Nampanengneng ed saray disipulo
KASELEK NA AGEW


text:
INALAD DAAN IRAN KOLEKSION MI
“Kapigan so Onsublay ya Asemblea Tayo?”
MANTAPOS lad saman na Nobyembre 1932 diad Mexico City. Sakey simba ni labat so apalabas nen inkabit so unonan traffic lights ed sayan busy ya syudad ya masulok a sakey milyon so populasyon. Balet natan, aliwa lan satan so pantotongtongan. Say ibabalita la na saray reporter et say nagawa ed sayan simba. Akaparaan la ray kamera, wala rad istasyon na tren tan tatalaranan day isabi na espisyal ya bisita—si Joseph F. Rutherford, say presidente ed saman na Watch Tower Society. Saray Tasi ditan et wadman met pian maliket dan i-welcome si Brother Rutherford, ya sinmabi pian atendian so taloran agew a national ya kombension da.
Oniay imbaga na The Golden Age: “Talagan agnalingwanan iyan kombension lapud importantin maong iya pian tuloytuloy ya nikayat so Katuaan diad republika na Mexico.” Balet akin ya agbalot nalingwanan iyan kombension ya manga 150 labat so inmatendi?
Antis ya nagawa itan, aliwan masyadon mabunga so kimey na Panarian diad Mexico. Manlapu nen 1919, wala ray agawan melag ya asemblea, balet diad tinmumbok iran taon et dinmaiset so bilang na saray kongregasyon. Nen nilukasan so branch office ed Mexico nen 1929, iilaloan dan marakep iray resulta. Balet wala ray problema. Nen walay instruksion ya ag-ibabansag so pannegosyo diad panagpulong, sinmanok so sakey ya colpolteur tan tinaynan toy katuaan insan nambuo na sarili ton grupo na panagaral na Biblia. Diad saman met et sinalatan so branch overseer lapud walay mauges ya ginawa to. Kanian kaukolan ya pabiskegen ed espiritual iray matoor ya Tasi ed Mexico.
Legan na imbisita nen Brother Rutherford, pinaseseg to irayan matoor ya agagi panamegley na duaran makapabiskeg ya paliwawa ed kombension tan limaran mapuersan diskurso ya im-broadcast ed radio. First time ya nausar iray istasyon na radio pian nikayat so maong a balita diad interon Mexico. Kayari na kombension, inorganisa na balon branch overseer so kimey tan sinuportaan iya na saray maseseg ya Tasi lapud apabiskeg ira tan lapud panamendisyon nen Jehova.
Diad tinmumbok ya taon, aliwa labat ya sakey noagta duaran kombension so agawa ed Mexico, say sakey et diad syudad na Veracruz tan say sakey et diad Mexico City. Lapud makulin impankimey diad lawak, anengneng iray maabig a resulta. Nen 1931, wala labat so 82 ya manangipalapag. Balet kalabas na samploy taon, maminsamplo ya dinmakel so bilang da! Manga 1,000 so linmad Mexico City pian onatendi ed 1941 Theocratic Assembly.
“SINAKOP DA RAY KARSADA”
Nen 1943, saray Tasi et angusar na saray sandwich ya karatula pian ipakabat so “Free Nation” ya Theocratic Assembly ya agawad 12 syudad ed Mexico. * Duaran karatula so akasabit ed takeb, sakey ed arap tan sakey ed beneg. Saya so paraan na panangipakabat ya uusaren na saray Tasi manlapu nen 1936.
Oniay inkomento na magasin ya La Nación nipaakar ed inkaepektibo na paradan sandwich ya karatula diad Mexico City: “Diad unonan agew [na asemblea], niganggan [iray Tasi] ya mangimbita ni na dakel a totoo. Diad tinmumbok ya agew, agla ra onduga ed pasen ya pantitiponan da.” Say resulta na sarayan parada et ag-agustoan na Katolikon Simbaan, kanian nankampanya ra sumpad saray Tasi. Balet anggano walay ontan ya isusumpa, oonla nin siansia ed karsada iray makpel ya agagi. Inreport met na La Nación: “Anengneng ira na interon syudad . . . saray lalaki—tan bibii—et nagmaliw iran managpakabat ya ‘sandwich.’” Diad satan ya artikulo et walay litrato na saray brother diad saray karsada na Mexico City. Diad leksab na litrato et oniay nabasa: “Sinakop da ray karsada.”
“DUKOLAN YA MAS ANLEMEK TAN KOMPORTABLE NEN SAY SEMENTO”
Diad saraman ya taon, nansakripisyon maong so dakel ya Tasi pian naatendian da so pigaran kombension diad Mexico. Dakel so nanlapud saray ararawin baryo, ya agnasabi na saray tren tan anggapo ni ingen iray karsada. Oniay insulat na sakey ya kongregasyon, “Say linya ya makakasabi labat diad asingger ed sayan pasen et linya na koryenti.” Kanian, saramay onatendi et kaukolan da ni onlugan ed kabayo odino manakar na pigaran agew pian makasabi ed kawalaan na tren ya paonlad syudad a pankombensionan.
Mairap so bilay na maslak a Tasi dia, kanian ngalngali anggapoy pasahe ra ya paarap ed kombension. Kasabi ra, dakel so manpupundo ed abung na saray Tasi, a maliket ya mamatuloy ed agagi ra. Saray arum et onuugip diad saray Kingdom Hall. Aminsan, manga 90 agagi so naugip ed branch, ya say dinukolan da et “20 karton na libro ya akadasig.” Imbaga na Yearbook ya misasalamat iray agagi ta sarayan dukolan et “mas anlemek tan komportable nen say semento.”
Parad sarayan maapresyan agagi, abawbawi ra so amin ya impansakripisyo da diad inyatendi ra ed sayan maliket ya asemblea. Natan, legan ya tuloytuloy so idarakel na saray manangipalapag diad Mexico a ngalngali la sakey milyon, sankapatnagan nin siansia so apresasyon da. * Oniay nabasa ed 1949 ya branch report na Mexico nipaakar ed saray agagi: “Saray mairap ya panaon ya dinalan da et ag-amakapuy ed seseg dad katuaan lapud say naynay dan pantotongtongan et say asemblea mi anggano abayag la itan ya asumpal tan say lanang dan itetepet et, Kapigan so onsublay ya asemblea tayo?” Satan ya report et tua nin siansia anggad natan.—Inalad daan iran koleksion mi diad Central America.


text:
“Say Toon Anggapoy Amta To et Manisia ed Kada Salita”
“Makulangkulang so toon agmanbabasay dyaryo, balet mas makulangkulang so toon basta to labat panisiaan so amin ya nababasa tod dyaryo.”
—August von Schlözer, German ya historian tan writer (1735-1809).
NO NENSAMAN ya 200 a taon lay apalabas et agla napanisiaan na totoo so amin ya nababasa dad dyaryo, lalo la natan ta dakel lay naalan impormasyon diad Internet. Lapud modernon teknolohiya, main-inomay tayon nabasa iratan ya impormasyon. Dakel ed saratan et tua, mausar, tan aliwa met ya makapuy, balet dakel met so impormasyon ya palso, andi-kakanaan, tan mapeligro ni ingen. Kanian, kaukolan ya pilien tayon maong no anto ray basaen tayo. Lalo lad saramay balobalo ni labat ya mangusar na Internet. Ompan isipen da ya amin a balita et tua, anggano mapatpatnag ya singa imposible, lapu labat ta walad Internet odino impawit itan na kaaro da diad e-mail. Balet ipapasakbay na Biblia: “Say toon anggapoy amta to et manisia ed kada salita, balet samay makabat et dadalepdepen toy kada gawaen to.”
Panon itayon magmaliw a “makabat” pian nibiig tayo no say impormasyon ya babasaen tayod Internet et katilaan, is-istorya labat, panagloko, tan arum ni? Unona, tepetan moy sarilim: ‘Kasin sayan impormasyon et nanlapud napanmatalkan tan official ya website, odino nanlapu labat ed blog o website ya naisulat na anggan siopa so opinyon to, odino anggapo ni ingey akaiyan no iner so nanlapuan to itan? Kasin satan ya istorya et sakey ed saray apaneknekan ya aliwan tua unong ed saray anti-hoax ya website?’ * Usar moy “maong a pakatebek.” (Uli. 7:7, NW) No say sakey ya balita et mairap ya panisiaan, ompan aliwan tua. Sakey ni, no say impormasyon ya abasam et dederalen toy reputasyon na arum, isip mo no siopay minabang no ikayat mo itan tan ompan walay mauges ya motibo na nanlapuan na satan.
PASA KA LAN PASA NA E-MAIL?
Wala ray totoon labalabay day mangala na atension, kanian labay da ya sikaray unonan panlapuay balita tan ipasa da itan ed amin ya contact da anggano agda ni akompirma ya tua itan. Agda met iisipen so resulta no ikayat da itan. (2 Sam. 13: 28-33) Balet no “makabat” itayo, isipen tayo ni no antoy epekto na gawaen tayo ed reputasyon na sakey a too odino organisasyon.
Kaukolan so panaon pian naseguro no kasin tua so sakey a balita. Kanian iisipen na arum ya akauley la may pangipasaan da ya mankompirma. Siempre nadarak so panaon da. Balet agta mabmabli so panaon? (Efe. 5:15, 16) Imbes ya isipen mon, “No manduaruwa ka, ipasam la,” mas maabig no isipen mon, “No manduaruwa ka, i-delete mo la!”
Tepetan moy sarilim: ‘Kasin bastabasta ak labat ya mangipapasa na e-mail? Kasin asalik lay kinmerew na pasensia ed saray angipawitan koy impormasyon ya aliwa manayan tua? Kasin wala lay angibagad siak ya agko la ra papawitan na e-mail?’ Tandaan ya saray papawitan mo na e-mail et wala met so access dad Internet, kanian agmo la ra kaukolan ya pawitan na dakerakel ya e-mail nipaakar ed makapalek iran istorya, video clip, odino litrato. Makapuy met no mangipawit tayoy inrekord odino manuskrito na saray paliwawa. * Tan tandaan ya no mangipasa tayoy a-research tayo ran impormasyon ed saray publikasyon tayo, pati saray teksto ed Biblia, odino ebat ya usaren ed aral, ompan saray pangipasaan tayo et agla napaseseg ya manparaan.
Tan antoy nepeg mon gawaen no walay anengneng mon balita ed Internet ya papaugesen toy organisasyon nen Jehova? Agmo la itan babasaen. Wala ray mangibabaga ya kaukolan dan ipaamta itan ed arum pian laey opinyon da, balet diad tua et nikakayat da laingen so aliwan impormasyon. No negatiboy epektod sika na abasam ed Internet, kerew kay karunongan ed si Jehova tan itongtong mo itan ed saray maespiritual ya brother. (Sant. 1:5, 6; Jud. 22, 23) Agtayo la pankelawan no wala ray totoon mangikakayat na katilaan nipaakar ed sikatayo. Nensaman et pinauges na totoo si Jesus tan pinasakbayan to ray disipulo to ya sikara met et ‘pasegsegangen na totoo tan palsaan da ira na amin a klase na mauges a bengatla.’ (Mat. 5:11; 11:19; Juan 10:19-21) Kaukolan tayon usaren so “abilidad a mannonot” tan “pakatebek” pian nibiig tayo so “toon mansasalita na mabanday iran bengatla” tan “saramay onsisian ed maptek iran basbas.”
IPANENGNENG SO RESPETO
Kaukolan ya manalwar tayo met ed pangipasa na saray balita odino eksperiensya na saray agagi tayo ya nadngelan tayo labat. Anggano tua ni itan, agto labay ya ibagan kaukolan tayon ikayat. Wala ray pankanawnawa ya agtayo itan kanepegan ya gawaen tan aliwan panangipanengneng na panangaro no ikayat tayo itan. (Mat. 7:12) Alimbawa, aliwan makapaseseg no mangikayat tayoy negatibon impormasyon nipaakar ed arum anggano tua ni itan. (2 Tes. 3:11; 1 Tim. 5:13) Wala ray impormasyon ya kompidensyal, tan nepeg tayon respetoen so kanepegan na arum no kapigan tan no panon dan ipaamta itan. Makapuy so resulta no makauna tayo lan mangikayat ed satan.
Diad panaon tayo, mapmaples ya onkayat so balita


text:
KAPITULO 16
Sumpaen so Diablo
“Sumpa yo so Diablo, tan ibatikan to kayo.”—SANTIAGO 4:7.
1, 2. Antoy kaukolan tayon naamtaan nipaakar ed si Satanas tan saray demonyo to?
SEGURADON malikeliket so bilay tayo diad balon mundo nen Jehova. Diad satan et nagawa la imay gagala na Dios parad sikatayo. Balet say mundon pambibilayan tayo et kokontrolen nen Satanas tan saray demonyo to. (2 Corinto 4:4) Anggano agtayo ira nanenengneng, amta tayo ya wala ira tan walay pakayari da.
2 Diad sayan kapitulo, pantongtongan tayo no panon itayon mansiansian maapit ed si Jehova tan ag-itayo naimpluensyaan nen Satanas. Insipan nen Jehova ya tulongan to itayo. Balet kaukolan tayon naamtaan iray pakana ya uusaren nen Satanas tan saray demonyo pian palikdoen tan biktimaen itayo.
“SINGA MANAGLEM A LEON”
3. Antoy labay nen Satanas ya gawaen ed sikatayo?
3 Papapawayen nen Satanas ya mandadayew tayo ed si Jehova lapud makasarili iran rason tan ontunda tayo lan manlingkor ed Sikato no mairap lay situasyon. (Basaen so Job 2:4, 5.) No labay na sakey ya naaralan so nipaakar ed si Jehova, naiimano itan nen Satanas tan saray demonyo, tan salien dan patundaen. Agaylay pasnok da no walay mangidedika na bilay to ed si Jehova tan manpabautismo. Diad Biblia et nikompara so Diablo ed “managlem a leon, a manaanap na buagen to.” (1 Pedro 5:8) Labay nen Satanas ya deralen so relasyon tayod si Jehova.—Salmo 7:1, 2; 2 Timoteo 3:12.
4, 5. (a) Antoy agsarag ya gawaen nen Satanas? (b) Antoy kabaliksan na “sumpa yo so Diablo”?
4 Balet agtayo nepeg ya takotan si Satanas tan saray demonyo to. Nilimitaan nen Jehova so nagawaan da ed sikatayo. Insipan nen Jehova ya walay “baleg ya ulop” na saray tuan Kristiano ya makaliktar ed “baleg a kairapan.” (Apocalipsis 7:9, 14) Agnaamper na Diablo so pakagawa na satan lapud proprotektaan nen Jehova iray totoo To.
5 No mansiansia tayon maapit ed si Jehova, agsarag nen Satanas ya deralen so relasyon tayod Dios. Ipapaseguro na Salitay Dios: “Si Jehova et walad sikayo daput no mansiansia kayod sikato.” (2 Awaran 15:2; basaen so 1 Corinto 10:13.) Asarag na dakel ya matoor a lalaki tan bibii a singa sikara di Abel, Enoc, Noe, Sara, tan Moises ya sumpaen so Diablo diad impansiansia dan maapit ed si Jehova. (Hebreo 11:4-40) Sarag tayo met iran aligen. Oniay sipan na Salita na Dios: “Sumpa yo so Diablo, tan ibatikan to kayo.”—Santiago 4:7.
“MIPUPULIGESGESAN ITAYO”
6. Antoy gagawaen nen Satanas pian biktimaen itayo?
6 Anggano amta nen Satanas ya nilimitaan nen Jehova so sarag ton gawaen ed sikatayo, gagawaen to nin siansiay amin a paraan pian pakapuyen so relasyon tayod Dios. Diad panaon tayo, dakel ya paraan so uusaren na Diablo pian biktimaen itayo, tan uusaren to nin siansia iray pakana ya nilibon taon to lan uusaren. Anto iratan?
7. Akin et aatakien nen Satanas iray totoo nen Jehova?
7 Oniay insulat nen apostol Juan: “Say interon mundo et walad pakayari na samay mauges.” (1 Juan 5:19) Sayan mauges a mundo et kokontrolen nen Satanas, tan labay to met ya kontrolen iray totoo nen Jehova. (Miqueas 4:1; Juan 15:19; Apocalipsis 12:12, 17) Amta na Diablo ya antikey lay panaon to, kanian papasyaen ton pairapen so kada sakey ed sikatayo pian ag-itayo manmatoor ed Dios. No maminsan et manguusar so Diablo na direktan panangataki, balet no maminsan et agnaliklikas so iyaataki to.
8. Antoy nepeg ya natalosan na kada Kristiano?
8 Oniay nabasa ed Efeso 6:12: “Mipupuligesgesan itayo . . . diad saray . . . armada na mauges ya espiritu ed tawen.” Kada Kristiano et nepeg ton labanan so Diablo tan saray demonyo. Importantin natalosan tayo ya amin a mangidedika na bilay to ed si Jehova et nepeg ya mipuligesgesan. Diad sulat to ed saray taga Efeso, amitlon binilin nen Pablo iray Kristiano ya ituloy day pilalaban da.—Efeso 6:11, 13, 14.
9. Antoy gagawaen ed sikatayo nen Satanas tan saray demonyo?
9 Nanduruman paraan so uusaren nen Satanas tan saray demonyo pian palikdoen itayo. Agto kabaliksan ya no alabanan tayoy sakey ya tukso nen Satanas et agto tayo la tuksoen lamet. Aanapen na Diablo iray kakapuyan tayo pian naamtaan to no panon to itayon patitan. Balet sarag tayon paliisan iray patit to lapud ibabangat na Biblia so nipaakar ed saray patit ya uusaren to. (2 Corinto 2:11; nengnengen so Kaaruman ya Impormasyon 31.) Say sakey ed saratan et say demonismo.
IPULISAY IRAY DEMONYO
10. (a) Anto so demonismo? (b) Antoy panmoria nen Jehova ed demonismo?
10 Kaiba ed demonismo iray misteryoson pakayari ya lapud saratan et sarag na sakey so mikomunikasyon ed saray demonyo, manparles, mankulam, manmahiko, odino mitongtong ed inatey. Ibabaga na Biblia ya say demonismo et “makapadimla” tan agtayo nayarin mibiang ed satan no labay tayon dayewen si Jehova. (Deuteronomio 18:10-12; Apocalipsis 21:8) Nepeg ya paliisan na saray Kristiano so amin ya klase na demonismo.—Roma 12:9.
11. Antoy nagawa no man-osyoso tayod saray misteryoson pakayari?
11 Amta nen Satanas ya mainomay to tayon napatitan ya mibiang ed demonismo no naiingganyo tayod saray misteryoson pakayari. Deralen na anggan anton klase na demonismo so relasyon tayod si Jehova.
SASALIEN ITAYON PALIKDOEN NEN SATANAS
12. Panon ya iimpluensyaan nen Satanas so panagnonot tayo?
12 Buburagasen nen Satanas so nonot na totoo. Kalkalna ton panduaruwaen iray totoo anggad isipen dan “say maong et mauges tan say mauges et maong.” (Isaias 5:20) Ikakayat na Diablo so ideya ya saray simbawa na Biblia et aliwan praktikal tan mas maliket tayo no agtayo unoren iray estandarte na Dios.
13. Panon ya amawala na panduaruwa si Satanas?
13 Say sakey ed saray sankaepektiboan ya pakana nen Satanas et say pangikayat na panduaruwa. Abayag to lan uusaren itan. Diad hardin na Eden, inggapo toy panduaruwa nen tinepetan toy Eva: “Talaga ta’n imbaga na Dios ya agkayo nepeg a mangay bunga na amin a kiew ed hardin?” (Genesis 3:1) Insan diad panaon nen Job, nantepet si Satanas ed si Jehova diad arap na saray anghel: “Anggapo kasi rason no akin a tatakotan nen Job so Dios?” (Job 1:9) Kayari bautismo nen Jesus, sikatoy tinukso nen Satanas nen imbaga ton: “No anak kay Dios, ibagam ed sarayan bato a magmaliw iran tinapay.”—Mateo 4:3.
14. Antoy gagawaen nen Satanas pian panduaruwaen iray totoo no kasin mapeligro so demonismo?
14 Diad panaon tayo, tuloytuloy nin manggagaway paraan so Diablo pian panduaruwaen itayo. Gagawaen ton singa agmet makapuy so demonismo pian kuestionen na saray totoo no talaga kasin mauges itan. Anggan saray arum ya Kristiano et agda nanenengneng so kapeligroan na satan. (2 Corinto 11:3) Kanian antoy gawaen tayo pian naprotektaan tayoy sarili tayo? Panon tayon naseguro ya ag-itayo napapalikdo ed saray pakana nen Satanas? Pantongtongan tayoy duaran paraan a nayarin napatitan itayo: panagligliwaan tan panagpatambal.
UUSAREN NEN SATANAS IRAY NATURAL A PILALEK TAYO PIAN TUKSOEN ITAYO
15. Panon a nayarin makakapibiang tayo la ed demonismo diad saray panagligliwaan tayo?
15 Dakel ed saray pelikula, video, palabas ed TV, computer games, tan website ed Internet et nipaakar ed saray demonyo, mahiko, tan misteryoson pakayari. Parad arum et singa anggapoy uges na saratan tan agda naiisip ya mapeligro no abuloyan dan impluensyaan ira na saray demonyo. Nayarin makapibiang so sakey ed demonismo panamegley na horoscope, panagpalar, pangusar na baraha parad panaghula, tan bolan kristal. Iyaamot na Diablo so kapeligroan na saratan tan sasalien ton gawaen iratan ya misteryoso, makapabilib, tan makapaliket. Ompan isipen ni ingen na sakey ya agmet mauges so manbantay na walay koneksion tod demonismo odino misteryoson pakayari basta agto iratan aktual ya gagawaen. Akin et mapeligro itan ya kanonotan?—1 Corinto 10:12.
16. Akin et nepeg tayon ipulisay iray panagligliwaan ya nipaakar ed saray misteryoson pakayari?
16 Agnabasa nen Satanas tan saray demonyo so isip tayo. Balet sarag dan naamtaan iray pilalek tayo tan no antoy iisipen tayo diad pangobserba da ed saray desisyon tayo parad sarili tan pamilya tayo, kaiba lay panagligliwaan. No pipilien tayo iray pelikula, musika, odino libro ya walay koneksion to ed saray espiritista, panagmahiko, saray aselepan na demonyo, mangkukulam, bampira, odino arum ni ran kapara na saratan, naamtaan nen Satanas tan saray demonyo ya interesado tayod sikara. Kanian nayarian da tayon itonton ya mibiang ed demonismo.—Basaen so Galacia 6:7.
17. Panon ya aanamoten nen Satanas so pirawat tayon onabig?
17 Sarag met nen Satanas ya anamoten so pirawat tayon onabig ed sakit tayo. Dakel natan so mansasakit. Ompan dakel lan panagtambal so sinali na sakey balet agmet onaabig. (Marcos 5:25, 26) Ompan magmaliw ya desperado tan awaten to lay anggan anton paraan. Balet bilang Kristiano, nepeg ya manalwar tayon ag-awaten iray panagtambal ya manguusar na “mahiko.”—Isaias 1:13.
18. Anto ran panagtambal so nepeg ya paliisan na saray Kristiano?
18 Diad Israel nensaman, wala ray angusar na “mahiko.” Kanian imbaga nen Jehova ed sikara: “Sano iyunat yod siak iray lima yo, agta kayo nengnengen. Anggano dakerakel so pikakasi yo, agko dedengelen iratan.” (Isaias 1:15) Isipen pa itan—agdengelen nen Jehova iray pikakasi da! Agtayo labay so manggawa na anggan anto ya maneral na relasyon tayo ed si Jehova tan lapud satan et agto itayo tulongan, lalo la no mansasakit tayo. (Salmo 41:3) Kanian nepeg tayon seguroen no kasin say panagtambal ya labay tayon salien et walay koneksion to ed demonismo odino misteryoson pakayari. (Mateo 6:13) No walay posibilidad ya walay koneksion na satan, nepeg ya agti la sasalien itan!—Nengnengen so Kaaruman ya Impormasyon 32.
SARAY ISTORYA NIPAAKAR ED SARAY DEMONYO
19. Antoy gagawaen na Diablo pian taktakoten iray totoo?
19 Anggano wala ray mangibabagan anggapo so Diablo tan saray demonyo, amta na arum ya wala ira lapud eksperiensya da. Dakel ya totoo so natatakot ed saray mauges ya espiritu tan naaaripen ira ed saray anito odino pamahiin. Wala ray tataktakoten day arum lapud mangiistorya ray makapataktakot ya gagawaen na saray demonyo. Wala ray labalabay day ontan iran istorya tan labalabay da met ya istoryaen iratan ed arum. Lapud ontan iran istorya, natatakot laingen ed Diablo iray totoo.
20. Panon ya nayarin nikayat tayo iray tila nen Satanas?
20 Isipen pa iya—labay nen Satanas ya ontakot iray totoo ed sikato. (2 Tesalonica 2:9, 10) Sikatoy matila tan marundunong ya mangimpluensya ed kanonotan na saramay interesado ed demonismo tan papanisiaen to ra ed saray bengatlan aliwan tua. Nayarin istoryaen na saratan ya totoo iray anengneng tan nadngel da kuno. Tan kada no uliten da iratan ya istorya, naaaruman odino napapasobraan da iratan. Agtayo labay ya tulongan si Satanas ya taktakoten so arum diad pangulit tayo ed saratan ya istorya.—Juan 8:44; 2 Timoteo 2:16.
21. Imbes ya pan-istoryaan so nipaakar ed saray demonyo, antoy nepeg ya pantongtongan tayo?
21 No say sakey ya lingkor nen Jehova et walay eksperiensya to ed saray demonyo, agto la nepeg ya ibagbaga iratan ed arum pian labat walay napan-istoryaan. Agnepeg ya ontakot iray totoo nen Jehova ed antokaman ya sarag a gawaen na Diablo tan saray demonyo to. Imbes, nepeg ya manpokus itayo ed si Jesus tan say pakayari ya inter ed sikato nen Jehova. (Hebreo 12:2) Ag-inistoryaan nen Jesus iray disipulo to na nipaakar ed saray demonyo. Sikatoy nampokus ed mensahe na Panarian tan ed “makapadinayew iran gawa na Dios.”—Gawa 2:11; Lucas 8:1; Roma 1:11, 12.
22. Antoy determinado tayon gawaen?
22 Agtayo lilingwanan ya gagala nen Satanas ya deralen so relasyon tayod si Jehova. Gawaen toy amin a paraan. Balet amta tayo ray pakana na Diablo tan desidido itayon ipulisay so amin ya klase na demonismo. Agtayo “iikdan na pankanawnawa so Diablo” ya pakapuyen so determinasyon tayo. (Basaen so Efeso 4:27.) On, no sumpaen tayo so Diablo, agto tayo napatitan ed saray pakana to tan makaseguro tayo ya protektaan itayo nen Jehova.—Efeso 6:11.


text:
AARALEN YA ARTIKULO 47
Saray Leksion ya Naaralan Tayo ed Libro na Levitico
“Say interon Kasulatan et impuyan na Dios tan makagunggona.”—2 TIM. 3:16.
KANSION 98 Say Kasulatan—Pinuyanan na Dios
DIAD SAYAN ARTIKULO *
1-2. Akin et nepeg ya interesado iray Kristiano natan ya aralen so libro na Levitico?
IMPANONOT nen apostol Pablo ed kaaro ton si Timoteo ya “say interon Kasulatan et impuyan na Dios tan makagunggona.” (2 Tim. 3:16) Kaiba ed satan so libro na Levitico. Antoy nibagam ed sayan libro na Biblia? Iisipen na arum ya sakey labat iyan libro ya pakabasaan na dakel a ganggan ya agla mausar natan, balet aliwan ontan so iisipen na saray tuan Kristiano.
2 Say Levitico et insulat manga 3,500 taon lay apalabas, balet impreserba itan nen Jehova “pian nibangat itayo.” (Roma 15:4) Makatulong itan ya libro pian natalosan tayo so kanonotan tan liknaan nen Jehova, kanian nepeg ya interesado tayon aralen itan. Diad tua, dakel so leksion ya naaralan tayo ed satan ya impuyan a libro. Pantongtongan tayo so apatira ed saratan ya leksion.
NO PANON YA NIWALAD SIKATAYO SO PANANGABOBON NEN JEHOVA
3. Akin et wala ray ibabagat ya ayayep diad tinaon ya Agew na Pananakbong?
3 Unonan leksion: Nepeg tayon seguroen ya walad sikatayo so panangabobon nen Jehova pian awaten to iray bagat tayo. Diad tinaon ya Agew na Pananakbong, mantitipon iray Israelita tan mangibagat na ayayep so atagey a saserdote. Saratan ya bagat so mangipanonot ed saray Israelita ya kaukolan iran nalinisan ed saray kasalanan da. Balet diad satan ya agew, antis ya iloob na atagey a saserdote ed Sankasantosan so dala na bagat ya ayayep, wala ni kaukolan ton gawaen ya mas importante nen say pakaperdona na saray kasalanan na saray Israelita.
4. Base ed Levitico 16:12, 13, antoy gawaen na atagey a saserdote ed unonan iloob to diad Sankasantosan no Agew na Pananakbong? (Nengnengen so litrato ed apis.)
4 Basaen so Levitico 16:12, 13. Imadyinen pa iyan eksena no Agew na Pananakbong: Diad satan ya agew, onloob so atagey a saserdote ed tabernakulo. Saya so unona ed taloran pankanawnawa ya sikatoy onloob diad Sankasantosan. Sankabembenan to so kargaan ya napno na ambalingit ya insenso, tan diad sakey a lima to et sankabembenan to so balitok ya kargaan a napnoy mandarlang a ngalab. Sikatoy ontundan magano diad arap na kurtina ya akasanib ed Sankasantosan. Insan marespeton onloob ed Sankasantosan tan onalagey ed arap na kaban na sipanan. Diad simbolikon paraan et sikatoy akaalagey ed arapan nen Jehova a Dios! Insan to natan maalwar ya iyibung so masanton insenso ed mandarlang a ngalab kanian napano so kuarto na ambalbalingit ya angob. * Kayari na satan, sikatoy mangala na dala na saramay apay parad kasalanan tan onloob lamet ed Sankasantosan. Imanoen ya poolan to ni so insenso antis na pangiyapay to ed dala na saramay apay parad kasalanan.
5. Antoy naaralan tayo ed impangusar na insenso ed Agew na Pananakbong?
5 Antoy naaralan tayo ed impangusar na insenso ed Agew na Pananakbong? Ibabaga na Biblia ya saray pikakasi na matoor ya lingkor nen Jehova et singa insenso. (Sal. 141:2; Apo. 5:8) Singa abitla la, marespeton iloob na atagey a saserdote so insenso diad arapan nen Jehova. Mipadpara, marespeto tayon onaasingger ed si Jehova sano manpipikasi tayo. Aapresyaen tayon maong so pribilehyo ya makapitongtong tayod Manamalsa na uniberso tan aabuloyan to tayon onapit ed sikato, ya singa sakey ya anak ya onaasingger ed ama to. (Sant. 4:8) Ipapasen to tayon kaaro! (Sal. 25:14) Lapud aapresyaen tayon maong iyan pribilehyo, agtayo labay so manggawa na antokaman ya mamaermen ed sikato.
6. Antoy naaralan tayo ed gagawaen na atagey a saserdote ya poolan to so insenso antis na pangiyapay to ed saray bagat?
6 Tandaan ya kaukolan a poolan na atagey a saserdote so insenso antis na pangiyapay to ed saray bagat. Diad ontan et naseguro to ya walad sikato so panangabobon na Dios sano iyapay to la iray bagat. Antoy naaralan tayo ed satan? Nen wadiad dalin si Jesus, walay kaukolan ton gawaen ya mas importante nen say pangiliktar ed totoo, tan gawaen to itan antis ton iyapay so bilay to bilang bagat. Anto itan? Kaukolan ton unoren si Jehova tan mansiansian matoor diad interon bilay to ed dalin pian awaten nen Jehova so bagat to. Diad satan ya gawaen nen Jesus, paneknekan to ya say itulok ed si Jehova so sankaabigan ya paraan na kabibilay. Iyalangon nen Jesus—odino paneknekan ton duga tan patas—so soberanya o pananguley nen Ama to.
7. Akin ya say interon bilay nen Jesus ed dalin et makapaliket ed Ama to?
7 Diad interon bilay nen Jesus ed dalin, inunor ton amin iray matunong ya estandarte nen Jehova. Anggano sikatoy inmarap ed nanduruman tukso tan subok tan amta to ya sikatoy ompatey diad ansakisakit ya paraan, sikatoy nansiansian determinado ya iyalangon so soberanya nen Ama to. (Fil. 2:8) Diad mairap iran situasyon, nampikasi si Jesus “tekep na maksil ya akis tan saray lua.” (Heb. 5:7) Saray impapuson pikakasi to et pakapatnagan ya sikatoy matoor ed si Jehova tan saratan so lalon amabiskeg ed determinasyon to ya mansiansian matulok. Parad si Jehova, sarayan pikakasi nen Jesus et singa ambalbalingit ya insenso. Say interon bilay nen Jesus ed dalin et makapaliket ed Ama to tan lapud satan et niyalangon to so soberanya nen Ama to.
8. Panon tayon naalig si Jesus?
8 Naalig tayoy Jesus no gawaen tayoy anggaay nayarian tayo ya unoren si Jehova tan mansiansian matoor ed Sikato. No wala ray subok, impapuso tayon manpikasi ed si Jehova tan kerewen tayoy tulong to lapud labay tayon paliketen. No ontan so gawaen tayo, ipapanengneng tayon susuportaan tayo so pananguley to. Amta tayo ya ag-awaten nen Jehova iray pikakasi tayo no manggagawa tayo na saray bengatla ya kabusol to. Balet no manbibilay tayo base ed saray estandarte nen Jehova, makapanmatalek tayo ya saray impapuson pikakasi tayo et ipasen ton singa ambalbalingit ya insenso. Tan seguradon napaliket tayoy Ama tayo ed tawen lapud matoor tan matulok tayo.—Pro. 27:11.
MANLILINGKOR TAYO LAPUD PISASALAMAT TAN PANANGARO
9. Akin ya angiyapay iray Israelita na saray bagat a pandurungoan?
9 Komaduan leksion: Manlilingkor tayod si Jehova lapud misalsalamat tayod sikato. Imanoen tayo so nipaakar ed apay a pandurungoan, sakey ya importantin kabiangan na dugan panagdayew diad Israel nensaman. * Diad libro na Levitico, nabasa tayo ya sarag na sakey ya Israelita so mangiyapay na bagat a pandurungoan “bilang balikas na pisasalamat” to. (Lev. 7:11-13, 16-18) Iyapay to itan aliwan lapud obligasyon to, noagta lapud labay to. Kanian sakey itan ya boluntaryon apay a gawaen na sakey lapud panangaro tod Dios to, si Jehova. Samay toon angiyapay, say pamilya to, tan saray saserdote et pandurungoan da so karne na bagat ya ayep. Balet wala ray parte na bagat ya ayep ya para labat ed si Jehova. Anto iratan?
10. Panon ya saray bagat a pandurungoan ya adeskribe ed Levitico 3:6, 12, 14-16 et mipara ed impanlingkor nen Jesus ed Ama to?
10 Komatlon leksion: Iiter tayod si Jehova so sankaabigan lapud sikatoy inar-aro tayo. Parad si Jehova, say taba so sankaabigan a parte na sakey ya ayep. Wala ray espisipikon parte na laman na ayep, singa say bato, ya espisyal met parad sikato. (Basaen so Levitico 3:6, 12, 14-16.) Kanian no saratan ya parte tan say taba et mabulos ya iyapay na sakey ya Israelita, seguradon naliketan si Jehova. Ipapanengneng na angiyapay ya labalabay ton iter ed Dios so sankaabigan to. Mipadpara, mabulos ya inyapay nen Jesus so sankaabigan to ed si Jehova. Sikatoy nanlingkor ya interon kamarerwa ed Ama to lapud sikatoy inar-aro to. (Juan 14:31) Panliliketan to so panggaway linawa na Dios, tan inar-aro to iray ganggan nen Jehova. (Sal. 40:8) Seguradon malikeliket si Jehova lapud mabulos ya impanlingkor nen Jesus ed sikato!
11. Panon ya say panaglingkor tayo et mipara ed saray bagat a pandurungoan, tan akin ya makaligliwa itan ed sikatayo?
11 Singa saray bagat a pandurungoan, say panlilingkor tayod si Jehova et pakapatnagan no antoy nalilikna tayo ed sikato. Iiter tayod si Jehova so sankaabigan tayo lapud sikatoy inaro tayo diad interon puso. Seguradon naliliketan si Jehova diad pakakanengneng to ed minilyon a totoo ya mabulos a manlilingkor lapud panangaro ra ed sikato tan ed saray ganggan to! Tandaan tayo ya aliwan saray gagawaen tayo labat so nanenengneng tan papablien nen Jehova, noagta pati say rason no akin ya gagawaen tayo iratan. Makaligliwa itan ya isipen. Singa bilang, no maedad ka la tan agmo la sarag ya gawaen so amin ya labay mon gawaen parad si Jehova, makaseguro ka ya natatalosan toy situasyon mo. Ompan isipen mo ya daiset lay niiiter mod si Jehova, balet sankanengneng nen Jehova so panangarom ya mamapakiwas ed sika ya gawaen no antoy sarag mo. Maliket ton awaten so sankaabigan ya niiter mo ed sikato.
12. Antoy nalilikna nen Jehova ed saray bagat a pandurungoan, tan akin ya makapaseseg itan ed sikatayo?
12 Anto ray naaralan tayo ed saray bagat a pandurungoan? Legan ya napopoolan iray sankaabigan a parte na imbagat ya ayep, onasewek itan diad altar tan naliketan si Jehova. Makaseguro ka met sirin ya naliliketan si Jehova ed interon kamarerwa ya panlilingkor mo. (Col. 3:23) Imadyin mo pay Jehova ya makakaimis lapud naliliketan ed sika. Saray maaron sagpot mo, baleg man o melag, et ipapasen to ya singa kayamanan ya mabmabli ed sikato tan agton balot iratan lingwanan.—Mat. 6:20; Heb. 6:10.
BEBENDISYONAN NEN JEHOVA SO ORGANISASYON TO
13. Base ed Levitico 9:23, 24, panon ya impanengneng nen Jehova so panangabobon to ed saray aturon saserdote?
13 Komapat ya leksion: Bebendisyonan nen Jehova so kabiangan na organisasyon to diad dalin. Imanoen so agawa nen 1512 B.C.E. sanen impaalagey so tabernakulo diad leksab na Palandey Sinai. (Exo. 40:17) Indaulo nen Moises so sakey a seremonya ya ditan et aturo si Aaron tan saray ananak to bilang saserdote. Nantitipon iray Israelita pian imatonan so unonan pangiyapay na saray saserdote na bagat ya ayayep. (Lev. 9:1-5) Panon ya impanengneng nen Jehova so panangabobon to ed saray aturon saserdote? Legan ya bebendisyonan nen Moises tan Aaron iray totoo, “pinmaway so apoy manlapud si Jehova” tan pinoolan na satan so bagat ya walad altar.—Basaen so Levitico 9:23, 24.
14. Akin ya samay impangabobon nen Jehova ed si Aaron tan saray ananak to bilang saserdote et walay kaimportantian tod sikatayo natan?
14 Antoy ipapanengneng na samay apoy ya pinmelag manlapud tawen? Ipapanengneng na satan so panangabobon tan suporta nen Jehova ed saray pinili ton saserdote. Sanen anengneng na saray Israelita so malinew ya ebidensya ya susuportaan nen Jehova si Aaron tan saray ananak to, atalosan da ya kaukolan da met iran suportaan. Kasin walay kaimportantian na satan ed sikatayo natan? On, wala! Say inkasaserdote diad Israel nensaman et mangirerepresenta ed mas maabig tan mas importante ya inkasaserdote. Si Jesus so sankaabigan ya Atagey a Saserdote, tan walay 144,000 ya saserdote tan arari ya kaiba ton manlingkor ed tawen.—Heb. 4:14; 8:3-5; 10:1.
15-16. Panon tayon nibaga ya aabobonan nen Jehova so “matoor tan makabat ya aripen”?
15 Nen 1919, tinuro nen Jesus so melag a grupo na saray alanaan ya agagi to bilang “matoor tan makabat ya aripen.” Satan ya aripen so mangidadaulo ed panagpulong a kimey tan mangitatarya na “naakan [na saray papatumbok nen Kristo] diad dugan panaon.” (Mat. 24:45) Kasin walay malinew ya ebidensya ya aabobonan na Dios so matoor tan makabat ya aripen?
16 Dakdakel so gagawaen nen Satanas tan sayan mundo pian salien ya patundaen so kimey na matoor ya aripen. No anggapoy tulong nen Jehova, imposiblin nagawaan na aripen iyan kimey. Singa bilang, agawa so duaran sankamundoan ya guerra, binmagsak so ekonomya ed interon mundo, tan agmanunda so panamasegsegang. Balet tuloytuloy ya nitatarya na matoor tan makabat ya aripen so espiritual ya naakan parad saray papatumbok nen Kristo diad dalin. Isipen pa so karakel na espiritual ya naakan natan. Libre iratan ya amin tan wala lad masulok a 900 ya lenguahe! Malinew itan ya ebidensya ya susuportaan na Dios iyan aripen. Say panagpulong a kimey et sakey nin paneknek na panamendisyon nen Jehova. Talagan nipupulong la so maong a balita “ed interon dalin.” (Mat. 24:14) Mapatpatnag sirin ya igigiya tan bebendisyonan nen Jehova so organisasyon to!
17. Panon tayon nipanengneng ya susuportaan tayo so organisasyon ya uusaren nen Jehova?
17 Maabig no tepetan tayoy sarili tayo, ‘Kasin misalsalamat ak ya kabiangan ak na organisasyon nen Jehova diad dalin?’ No nensaman et angipelag si Jehova na literal ya apoy pian ipanengneng ya susuportaan to iray pinili ton saserdote, natan et iikdan to tayo met na malinew ya ebidensya ya susuportaan to so organisasyon to diad dalin. Talagan dakel so nepeg tayon pisalamatan. (1 Tes. 5:18, 19) Panon tayon nipanengneng ya susuportaan tayo so organisasyon ya uusaren nen Jehova? Nagawaan tayo itan no unoren tayo iray base ed Biblia ya instruksion ya iiter tod sikatayo diad saray publikasyon, aral, asemblea, tan kombension tayo. Ontan met, nipanengneng tayoy suporta tayo diad sigpot ya pibiang tayo ed kimey a panagpulong tan panagbangat anggad posible.—1 Cor. 15:58.
18. Antoy determinadom ya gawaen?
18 Komon ta determinado tayon iyaplika iray leksion ya naaralan tayo ed libro na Levitico. Seguroen tayo ya walad sikatayo so panangabobon nen Jehova pian awaten to iray bagat tayo. Manlingkor tayod si Jehova lapud misalsalamat tayod sikato. Itultuloy tayon iter ed si Jehova so sankaabigan tayo lapud sikatoy inaro tayo ed interon puso. Tan sigpot tayon suportaan so organisasyon ya uusaren to natan. No gawaen tayo iratan, nipanengneng tayo ed si Jehova ya papablien tayo so pribilehyo tayon manlingkor ed sikato bilang Tasi to!
KANSION 96 Say Libro na Dios—Sakey a Kayamanan
^ par. 5 Nabasa ed libro na Levitico iray ganggan ya inter nen Jehova ed Israel nensaman. Sikatayo ran Kristiano et agla sakop na saratan ya ganggan, balet makatulong nin siansia iratan ed sikatayo. Diad sayan artikulo, pantongtongan tayo iray importantin leksion ya naaralan tayo ed libro na Levitico.
^ par. 4 Say insenso ya popoolan diad tabernakulo et ipapasen ya sagrado, tan uusaren labat itan parad panagdayew ed si Jehova diad Israel nensaman. (Exo. 30:34-38) Anggapoy nabasa ed Biblia ya angusar na insenso iray Kristiano nen inmunan siglo diad panagdayew da.
^ par. 9 Parad kaaruman ya impormasyon nipaakar ed saray apay a pandurungoan, nengnengen so Kaunawaan sa Kasulatan, Tomo 1, p. 890.
^ par. 54 DESKRIPSION NA LITRATO: Diad Agew na Pananakbong, onloob so atagey a saserdote na Israel diad Sankasantosan ya walay awit ton insenso tan mandarlang a ngalab.
^ par. 56 DESKRIPSION NA LITRATO: Israelita ya iiter to ed saserdote so karnero ya iyapay to bilang bagat a pandurungoan pian ibalikas so pisasalamat na pamilya to ed si Jehova.
^ par. 58 DESKRIPSION NA LITRATO: Legan na ministeryo nen Jesus diad dalin, impanengneng to ya inar-aro toy Jehova diad intulok to ed saray ganggan To, tan tinulongan to iray papatumbok to ya ontan met so gawaen da.
^ par. 60 DESKRIPSION NA LITRATO: Sakey a maedad lan sister ya anggano makapuy lay laman to et iiter toy sankaabigan to ed si Jehova diad pampupulong to panamegley na sulat.
^ par. 62 DESKRIPSION NA LITRATO: Nen Pebrero 2019, in-release nen Brother Gerrit Lösch ya membro na Mananguley ya Ulop so revised ya New World Translation ed lenguahen German. Saray manangipalapag ed Germany, singa sarayay duaran sister, et labalabay dan usaren iyan Biblia diad ministeryo.


text: 13 Diad saman a mismon panaon et walaray wadman ya angibalita ed sikato nipaakar ed saray taga Galilea a say dala ra et inlaok nen Pilato ed saray bagat da.2 Kanian sikatoy inmebat ed sikara: “Isipen yo kasi a mas makasalanan irayan taga Galilea nen say arum niran taga Galilea lapud asagmak da irayan bengatla?3 Ibagak ed sikayo, andin balot; balet, no agkayo magbabawi, ompatey kayo met ya amin.4 Odino saramay labinwalo ya atapilan na tori ed Siloam, a sengegay impatey da, isipen yo kasi a mas baleg so kasalanan* da nen say arum niran totoo a manaayam ed Jerusalem?5 Ibagak ed sikayo, andin balot; balet no agkayo magbabawi, ompatey kayon amin diad ontan met a paraan.”6 Insan insalaysay to ed sikara iyan ilustrasyon: “Walay sakey a toon walaan na kiew ya igos ya akatanem ed ubasan to, tan linman nananap na bunga na satan, balet anggapoy aromog to.7 Insan inkuan to ed samay managkimey ed ubasan, ‘Nia, taloy taon ak lan manaanap na bunga na sayan kiew ya igos, balet anggapoy aromog ko. Batang mo la! Akin a magmaliw laingen ya andi-kana so dalin lapud satan?’8 Et sikatoy inmebat, ‘Katawan, paulyanan mo ni ed sayan taon, anggad nakotkotan ko so paliber na satan tan naabonoan ko,9 ta no manbunga itan diad arapen, maong; balet no andi, ipabatang mo la.’”10 Natan et sikatoy manbabangat diad sakey ed saray sinagoga legan na sabaton.11 Tan nia! walay bii a labinwalon taon lan pansasakiten na sakey ya espiritu, tan sikatoy abukot kanian agton balot nayarian so onalagey a diretso.12 Sanen sikatoy anengneng nen Jesus, tinawag to tan inkuan to: “Bii, nibulos ka la ed sakit mo.”13 Et intapew to iray lima to ed bii; tan tampol ya akaalagey a diretso tan inggloria toy Dios.14 Balet sinmanok so manangasikaso na sinagoga lapud amaabig si Jesus legan na sabaton tan inkuan to ed saray totoo: “Walay anemiran agew a nepeg a gawaen itan, kanian diad saratan labat ya agew so nayarin pampatambal yo, ya aliwan diad agew na sabaton.”15 Balet, inmebat so Katawan ed sikato: “Mansimpisimpitan, agta uukbaran na kada sakey ed sikayo so baka odino asno to ed kuwadra tan iyaakar to itan a painumen legan na sabaton?16 Agta manepeg labat sirin a sayan bii ya anak nen Abraham, tan labinwalon taon lan binalor nen Satanas, et naukbaran ed sayan inkabalor to, anggano agew na sabaton?”17 Sanen imbaga to irayan bengatla, abaingan so amin ya onsusumpa ed sikato; balet nanliketan na amin a totoo so amin a makapakelaw a ginawa to.18 Kanian intuloy ton inkuan: “Anto so pipadparaan na panarian na Dios, tan antoy pangikomparaan ko ed satan?19 Singa itan bukel na mustasa ya inala na sakey a too tan insukit to ed tanamanan to, tan tinmubo itan tan nagmaliw a kiew, tan saray sanga na satan et nansiroman na saray ontitikyab a manok.”20 Tan inkuan to lamet: “Antoy pangikomparaan ko ed panarian na Dios?21 Singa itan lebadura, ya inala na sakey a bii tan inlaok* to ed taloran angkakabaleg iran sukat na arina anggad linmebag so interon masa.”22 Tan sikatoy linma ed kada syudad tan kada baryo, a nambabangat tan intuloy toy nambiahe a paarap ed Jerusalem.23 Natan et walay sakey a toon nantepet ed sikato: “Katawan, daiset labat kasi so nilaban?” Inkuan to ed sikara:24 “Pampilitan yon maong* so makaloob ed mainget a puerta, lapud ibagak ed sikayo, dakel naani so manpirawat a makaloob balet agda nayarian.25 Ta sano say akan-abung et intalak to lay puerta, insan kayo labat onalagey ed paway tan ontoktok ed puerta, ya ikuan yon, ‘Katawan, lukasan mo kami,’ sikatoy onebat ed sikayo, ‘Agta kayo kabat.’26 Insan ibaga yo, ‘Angan tan inminum kami ed arapan mo, tan nambangat ka diad saray maawang a dalan* mi.’27 Balet sikatoy mansalita tan ikuan to ed sikayo, ‘Agta kayo kabat. Arawi kayo ed siak, amin yon manggagawa na ag-inkatunong!’28 Diman so pannangisan yo tan panngalatengetan na saray ngipen yo sano nanengneng yoy Abraham tan Isaac tan Jacob tan amin a propeta diad panarian na Dios, balet sikayoy nibantak ed paway.29 Niarum ni, onsabi iray totoo manlapud bandad bukig tan sagur, tan manlapud amianen tan abalaten, tan ondungo ra diad lamisaan ed panarian na Dios.30 Tan nia! walaray unor a magmaliw ya unaan, tan walaray unaan a magmaliw ya unor.”31 Diad saman ya oras et inmasingger ed sikato so pigaran Fariseo, a kuan da: “Paway ka la tan taynan ka dia, ta labay to kan pateyen nen Herodes.”32 Et inkuan to ed sikara: “La kayo tan ibaga yo ed satan a masilib a kuyangen, ‘Papawayen ko iray demonyo tan mamaabig ak ed sayan agew tan nabuas, tan diad komatlon agew et sumpalen koy kimey ko.’33 Anggaman ontan, nepeg a manbiahe ak la natan tan nabuas tan diad ontumbok ya agew, lapud agnayarin pateyen so sakey a propeta diad paway na Jerusalem.34 Jerusalem, Jerusalem, say managpatey na saray propeta tan managtupak na saramay nibaki ed sikato—aminpiga a labay kon tiponen komon iray anak mo a singa ed panitipon na nganak ed saray siwsiw to diad saray payak to, balet agyo labay!35 Nia! Paulyanan la na Dios ed sikayo so abung yo. Ibagak ed sikayo, agyo ak lan balot nanengneng anggad ikuan yon, ‘Narayew imay onsasabi diad ngaran nen Jehova!’”


text:
Introduksion ed Seksion 14
Impulong na saray inmunan Kristiano so maong a balita na Panarian anggad sankaarawian ya lugar diad dalin. Imbaga nen Jesus no iner ira manpulong tan diad makapakelaw a paraan et inikdan to ra na pakayarin bangatan iray totoo ed mismon lenguahe da. Tinulongan ira nen Jehova pian ag-ira ontakot ya manpulong. Pinabiskeg to met ira pian ag-ira ontunda anggano bawalan tan pairapen da ra.
Diad sakey a pasingawey et impanengneng nen Jesus ed si apostol Juan so marakdakep ya trono nen Jehova. Diad sakey nin pasingawey, anengneng nen Juan ya tinalo na Panarian ed tawen si Satanas kanian agto lan balot nauleyan so mundo. Anengneng nen Juan ya si Jesus et Ari la tan walay kaiba ton 144,000 ya arari. Anengneng met nen Juan ya paraiso lay interon dalin, ya amin ya totoo et mandadayew ed si Jehova tan wala so kareenan tan pankakasakey.
DIAD SAYAN SEKSION
LEKSION 94
Akaawat na Masanton Espiritu Iray Disipulo
Antoy makapakelaw ya agawaan da lapud naawat dan masanton espiritu?
LEKSION 95
Anggapoy Makapan-patunda ed Sikara
Saray lider na relihyon ya nampapatey ed si Jesus et labay dan patundaen met iray disipulo to. Balet agda ra napatunda.
LEKSION 96
Pinili nen Jesus si Saulo
Kakkabusol nen Saulo iray Kristiano, balet magano lan manguman itan.
LEKSION 97
Akaawat si Cornelio na Masanton Espiritu
Akin ya imbaki na Dios si Pedro ed abung na sayan laki, anta aliwan Judio?
LEKSION 98
Dakel so Nagmaliw ya Kristiano ed Nanduruman Bansa
Si apostol Pablo tan saray kakaiba ton misionero et ginmapon nampulong diad ararawin lugar.
LEKSION 99
Naamtaan na Guardia na Prisoan so Katuaan
Akin et kaiba ed sayan istorya so demonyo, yegyeg, tan espada?
LEKSION 100
Si Pablo tan si Timoteo
Sayan duaran laki et abayag ya saniban nankimey tan nanlingkor ed agagi, kanian nagmaliw iran malet ya sankaaro.
LEKSION 101
Inawit ed Roma si Pablo
Dakel so peligro ed impanbiahe na sayan apostol, balet agbalot kinmapuy anggano mair-irap so situasyon.
LEKSION 102
Apocalipsis ya Inawat nen Juan
Impanengneng nen Jesus ed sikato so nantutumbokan a pasingawey tungkol ed saray nagawad arapen.
LEKSION 103
“Onsabi La Komon so Panarian Mo”
Nabasa ed Apocalipsis ya inawat nen Juan no panon ya umanen na Panarian na Dios so bilay diad dalin.


text:
WALA KASI NANDESINYO?
Panga na Buwaya
DIAD amin ya ayep, asukat na instrumento ya say buwaya so sankabiskegay ketket to. Singa bilang, say buwayan manaayam ed dayat odino diad maasin ya danum ya asingger ed Australia et mamitlon beses ya mas mabiskeg so ketket to nen say leon odino tigre. Balet, makapakelkelaw ta sensitibo so pakalikas na panga na buwaya
Say panga na buwaya et napnoy nilibon organ parad pakalikna. Kayarin inaral na researcher ya si Duncan Leitch, imbaga to: “Ompapaway ed abot na bungo to so kada nguroy nerve.” Lapud onian desinyo to, naproprotektaan iray nerve fiber ed panga balet siansian makmaksil so pakalikas to kanian diad arum ya parte et agla nasukat na instrumento. Lapud satan, napambiigan na buwaya no kasin say walad sangi to et naakan odino dutak. Atan met so rason no akin ya ag-aksidentin nagatgat na inan buwaya so kapampusnak ya aawiten tod sangi to. Makapakelkelaw anta say panga na buwaya et mabisbiskeg, sensitibo balet.
Antoy nibagam? Kasin say panga na buwaya et linmesa lapud ebolusyon? O walay nandesinyod satan?


text:
MANUNAN ARTIKULO | SARAG MON NAKAARO SO DIOS
Kasin Gagawaen Moy Labay na Dios?
“Ibagam labat no antoy labay mo ta gawaen ko, basta sika.” Seguro agmo itan ibaga ed agmo kabat, o anggan kabat mo ni ingen. Balet seguradon nibagam itan ed kaarom. Natural labat ya gawaen na sankaaro no antoy labay na balang sakey.
Ibabaga na Biblia ya gagawaen a naynay nen Jehova no antoy mamaliket ed saray mandadayew ed sikato. Singa bilang, si Arin David ya maapit so relasyon tod Dios et imbaga ton: “Amayamay ira, O Jehova a Dios ko, so saray makapakelaw a gawam a ginawam, tan saray nonot mo nipaakar ira ed sikami . . . dakel ni ra nen saray nayari a bilangen.” (Salmo 40:5) Niarum ni, gagawaen met nen Jehova no antoy makapaliket anggan diad saramay agni makankabat ed sikato, ‘pepeneken ton maong so kapusoan da panamegley na naakan tan maabig a panliliket.’
Maliket tayon gawaen so anggan anto parad saramay aaroen tan rerespetoen tayo
Lapud labalabay nen Jehova ya gawaen no antoy makapaliket ed arum, duga labat ya gawaen na saramay labay day magmaliw ya kaaro na Dios no antoy ‘mamaliket ed puso to.’ (Uliran 27:11) Balet antoy espisipikon nagawaan mo pian napaliket so Dios? Say ebat na Biblia: “Agyo lilingwanan so panggawa na maabig tan say panginabang na saray bengatla ed arum, ta diad panamegley na saratan a bagat et napapaliket a maong so Dios.” (Hebreos 13:16) Labay to kasin ibaga ya say kaukolan labat pian napaliket si Jehova et say panggawa na maabig tan pangiter ed arum?
“No anggapoy pananisia et agbalot napaliket so Dios,” so kuan na Biblia. (Hebreos 11:6) Kanian natalosan tayo ya nen ‘si Abraham et impanengneng toy pananisia ed si Jehova,’ sikatoy atawag a “kaaro nen Jehova.” (Santiago 2:23) Indanet met nen Jesu-Kristo ya kaukolan tayon ‘ipatnag so pananisia ed Dios’ no labay tayon bendisyonan to tayo. (Juan 14:1) Kanian panon kan nawalaan na pananisia ya aanapen na Dios ed saramay iyaasingger tod sikato? Nayarin igapom ed regular ya panaral ed Salita na Dios, say Biblia. No gawaen mo itan, nawalaan kay “suston pikakabat nipaakar ed linawa na Dios” tan naamtaan mo no panon mon ‘napaliket ya maong.’ Insan legan ya naaaruman so kakabatan mo nipaakar ed si Jehova tan gagawaen mo ray nanaaralan mo ya labay to, ombiskeg so pananisiam tan sikatoy mas lalon onapit ed sika.